Абаза уагIа йгIарылцIыз агIвычIвгIвыс дуква йгIарыквчважвауа турых жвабапхьадзара зну Бебиа Екатерина лкнига гIацIцIтI.
Апсуа йгьи абаза гIвычIвгIвыс дуква йгIарыквчважвауа турых жвабапхьадзара азылкIытI лгIвыра «Ахъыкв йазцауа амгIва» апны Апсны агIвгIвчва йгьи ажурналистква радкIылараква йрылу Апсны къральыгIва университет апрофессор, йбергьльу апсуа журналист йгьи апублицист Бебиа Екатерина.
Ари Бебиа Екатерина лнапIы йгIацIцIыз й-49-хауа книгапI. Ауи йшылхIвазла, лынцIра шабгу йбергьльу агIвычIвгIвысква рхабарква азылкIитI. Ауи апшта, акнига шIыц апны бзагIвра 30 аныпI, лахьыта жвабапхьадзара гIарбапI. АбзагIвраквакI Бебиа архивква рпны дынхауамцара сквшы 20 райхIа руацIа йылгIвуан.
"СстудентыркIвата сара йбергьльу апсуаква рхабарква азскIуа салагатI. Ауат гIарыквчважвара сбзазара йауыс хъадахатI", – тшгIацIылххитI агIвгIвы.
Лгвы йалахIауата йгIалылкIгIатI ауи Адуней апсуа-абаза конгресс ЙхIаракIу асовет аунашвачпагIв Эгьзакь Мусса йгIайыквчважвауа абзагIвра. Ауи йахьылцIатI "Йузыджьамщауа Эгьзакь Мусса".
Ауаъа абаза уагIа йгIарылцIыз агIвычIвгIвыс ду Эгьзакь Мусса йбзазара амгIва, йпахь йыргылуа амурадкви ахачIвкви, йсабихъи йчкIвынхъи, йгIатгаракви йдамыхIвраква йгIарыликIгIуз адерскви дгIарыквчважвитI.
"Эгьзакь Мусса, цIабыргыта, дгIвычIвгIвыс джьащахъвапI. Сара ауи сквшы 20 райхIа цIуата дыздыритI, йанакIвызлакIгьи хвду азызбауата абаза уагIа рыхъаз йчпауа сапшитI. СынчIва сара сынасып йгIанакIытI апсуа-абаза хъвмарраква йрылаз сстудентква ауи йабасырдырырныс. Ауи анйара астудентква ргвы йгIатахатI. ГIвсахIаткI шагIвсыз заджвгьи гвы гьайымттI", – лгIагвалашвахраква хIыцагIвылшатI Бебиа Екатерина.
Ауи лкнига афырква дрыуазаджвыпI Апсны къральыгIва университет аректор Гварамиа Алекогьи. Ауи йгIайыквчважвауа абзагIвра агIвгIвы сквшы 20 райхIа дадынхалтI.
"Ауи агIамта ауацIа сара асуратква, абыжьква, авидео зну ашвъаква азскIуан. Ауи нхара щарда апщылан", – лхIватI ажурналист.
«Ахъыкв йазцауа амгIва» афырква йрыуапI агIвгIвы ЩынкIвба Баграт, йбергьльу апсуа политик йгьи ажвлара уыснкъвгагIв Уазган Константин, архитектор Смыр Игорь, Апсны йгIвыджьхуз рпрезидент Багапщ Сергей, апрофессор, академик Этлыхв Олег, йбергьльу абызшвадырыгIв, Къарча-Черкес къральыгIва университет наука нхарала апроректор ПIаз Сергей датшагьи гIвычIвгIвыс ду щардагIв.
АуагIа йгIарыквчважвауа Бебиа лбзагIвраква лфырква рбзазара арыхъвартаква баргвква гIанарбитI, ауи ауат рхIальква гIахъылтIитI, рсуратква уыла йгIацIалыжьуата йылгIвитI, архивква йгIарылху ашвъаквагьи ауат рбзазара йалаз агIаншараква гIадырцIабыргитI. АбзагIвраква зымгIва асуратквагьи рыцпI, ауат апхьагIв афыр йтурасы рыцIагьи абгата йыла йгIацIаржьитI. Асуратква райхIара акнига згIвыз йылчIвыпI.
"ЙызгIвуа зымгIва сгвы амчла, агIвычIвгIвыс йзынарху сбзибарала йырчвыпI. СгIазквчважвауа зымгIва згвыли зпсыли сара йсаргванхаз уагIапI. Сара ауат йанакIвызлакIгьи сгвы йтазлуштI, ауат скнигаква рпны йбзазитI. Сара йсжурналист борчта йспхьадзауа ари акIвпI – йызквнагу зымгIва къальамла атурых йгIалажьра. ЙуыгIвуа гьпсуами щта – ауи анцIрала йгIанхауа хъмаштылрапI", – кьангьаш гьазгIалгуам агIвгIвы.
ЗныкI ауи лфыркви лари рымгIваква алыстI. Ауат журналист йа наука, арыпхьара, жвлара уыс лырхъйауата дрынйатI.
Лара лхъатала йылбаз, архивква рпны йгIалауыз йырхъазымкIва «Ахъыкв йазцауа амгIва» книга апны гыларта ду ркIитI афырква йрабадыруаз ауагIа, ауат ръачIвагIалагIвчва ргIахIвахраква.
Лара Бебиа Екатерина багъьата йхъалцIитI "ахъыкв йазцауа запшмгIвазлакIгьи" шмайрам.
"Ауи абаргвыраквала, ймайрам ащаквыргылраквала йырчвыпI, ауаса ауат абаргвыраква дырхъысра ахъазла агIвычIвгIвыс зынгьи щтахьла йгIатымхъауа дабакIгIвызара атахъыпI.
Ари акнига йалу абзагIвраква ззынарху ауагIа ауи апш гIвычIвгIвыс хIаль рылапI – ауат абакIгIвыпI, ргвгьи мчыпI. ДзачIвызлакIгьи йпхыцIа йара-йара йлихитI. АгIвычIвгIвыс мчква рбзазара баргвыпI, ауи ауат асайитI. Арат абзагIвраква рфырква ргвы абайарала ухъыркъьалитI", – йылпхьадзитI агIвгIвы.
Адуней апсуа-абаза конгресс ЙхIаракIу асовет аунашвачпагIв Эгьзакь Мусса агIвгIвы дшылзыразу йхIватI. Ауи йгIаликIгIатI Бебиа Екатерина сквшщарда руацIа "дакъикъакIлагьи дгIашIамсуа" апсуа-абаза уагIа дшырзынхауа – ауат йгIарылцIыз йагъьу агIвычIвгIвысква, ауагIахъа ртурых апны рахIа угвы йгIатахауа йгьи угвы цIузыркIгIауа агIаншараква дгIарыквчважвауамцара.
" ЗымгIва хIыхъазгьи магIны зму йгьи йджьащахъву ари апш книга бнапIы йъагIацIцIыз ахъаз сгвы йгIатыцIуата снабайхIвахIвра стахъыпI. ЙхъасцIитI хIапхъахьылагьи книга джьащахъва щардала хIшбыргвыргъьуш. Ари й-49-хауа бгIацIщтрагьи ауи ззынарху зымгIва лахIвара щарда рызгIанарыцIсуаштI. Квырмыш бзысчпитI зтшын хIанйаз йгIашIарышвта уыста йбхауа ахъаз. Сара йсыласхIвитI хIуагIа гвылагьи псылагьи бзи йшббауа. ЙгIалскIгIара стахъыпI бынхара анадзара шхIаракIу", – йхIватI Эгьзакь Мусса.
АгIвыра экземпляр 400 йнадзауата йгIацIцIтI. ЙгIайуа амчыбыжь уалагата ауи Согъвым акнигатйыртаква рпны йузыхвгIуштI. ЗакIы сомшвкI йахвпI.


Сочи археологкви аштадырыгIвчви Дагомыс кыт йачвыхъарамкIва абаза уагIа йдыргылыз апхъанчIви кьльиса йрыхъвашата йгIараутI
Барганджиа Саид
Археологкви аштадырыгIвчви Хушт Мадин, Кудин Михаил, Глазов Константин йгьи Кизилов Андрей Сочи къала ашIыпIаква раргван, Дагомыс тшпсщарта микрорайон апны апхъанчIви кьристан кьльиса абльын хъвашаква гIараутI. Апхьахьаква шхъвыцуала, ауи зыргылыз абаза уагIа рапхъанчIвиква ракIвын. Ауи ахабар АААК ахабарргарта портал йгIарайхIвтI Сочи йтагылу анаука-рхъвыхырта квта аэтносоциал уысква рлаборатория анаука нхагIвы ахIба Кизилов Андрей. Акьльиса абльын хъвашаква гIазауыз агвып дрылан йара Андрейгьи.
Кизилов йшихIвазла, акьльиса андыргыл асквш ужвыгьи тамамта йгьщаквдмыргылстI, ауи анырзахъвдаквыцIуаш апычIв рхъвыхраква ргIарбараква анхIазырхара йгьи ажра нхараква йанрылгара амщтахь акIвпI.
«ХIара ауи (акьльиса – аредакция ррытаразга) мыз щарда хIазыпшгIатI. Араъа йбзазауа бнахчагIвыкI ахIвансхIванква шныкъвауа гIахIайхIвтI. ЙцIыхъвахауата ауыс гIахIдахIвтI», – йхIватI археолог.
Кизилов йшгIаликIгIауала, Дагомыс кыт ъатагылу апсыхIва амщтахь алагъьла Лау кыт (Сочи къала километр 26-ла йачвыхъару атшпсщарта микрорайон – аредакция ррытаразга) «йаъата йбергьльыпI зпхатшарала йгIалкIгIу акьльиса». Апхьахьаква шхъвыцуала, ауи йахъазыта йъагылу йашвхIаусыгIвапI зхъгалра хIагIаз ахIчва ЛаургIа рткъвымгIваца йъарзалхыз. Йалныс ауыпI апсыуа паштахIыгIва агIаныршагIвчва – Лиуан I йгьи Лиуан II – ЛаургIа рткъвым йгIархъшахъыцIта.
Дагомыс апны апхъанчIви кьльиса ащтаква гIазауыз йшырпхьадзауала, ари акыт ъану Лау микрорайони Сочи къали рбжьара адзтшпы апны апхъала абазаква бзазун. ЙгIарауыз акьльисагьи ауат йыруыхварапI.
Акьльиса аквпшыра даквчважвауата Кизилов йшгIаликIгIазла, абльын азбжа йандыргыл йшаъаз апшта ауыхвара ащапIы йаъарата йгIащаквхатI, ауи хIаш алацIала йрыбагъьапI, акьльиса алтар тланыкъва амарагIайыртала йпшитI, агIвадахьыла мачIкI йацарпата.
«Акьльиса аура, аган, ахIагIара гьдууым. Абльынква йагвырццу пхартшахъва хIахъвла йаквыпI. Акьльиса алтар хъвы ауацIала «травертин» – хIва йызпхьауа ахIаш туфла йрыпшдзапI. Ауи ахIахъв тIатIапI, уадынхалырныс майрапI, йаргьи Сочи ашIыпIаква рпны й-IХ-Х-хауа асквшышвква ртлахан акьльисаква андыргылуаз щардала йгIадрысабапуан», – йхIвитI ауи.
Апхьахьаква йшырпхьадзауала, йалкIгIата ахIахъв цIагъа къьакъьаква рцынхъвы ауацIа бльынква рпны ахIахъв пхатшаква ангIадрысабапуаз Византия рпасарей заман акIвын.
УахьчIвала археология рхъвыхраква акIвшаркIвитI, ауат ргIарбараква ракIвпI ари апхъанчIви уыхвара ауыс рыцIа тамамта йызлащаквдыргылуаш.


Абаза уысагIв Мыхц Кьарим йысквш 70 йадахIвуата йадгалаз аршIыйара хъвлапны Ставропольшта апны йакIвшатI.
Айсан Людмила
Къарча-Черкес Республика ауагIа руысагIв Мыхц Кьарим йюбилей хъвлапны Ставрополь апны апрель а 24 атшын йакIвшатI. АршIыйара хъвлапны ацадыргалтI Лермонтов Михаил йыхьыз зхьзу Ставрополь шIыпIа анаука библиотека йгьи Ставропополь шIыпIа абазаква руагIахъа-культура жвлара «Абаза».
Абиблиотека аунашвачпагIв Долина Зинаида ахъвлапын асасчва пхата тшырзыналырхауата йгIалрайгватI. Ауи йгIалылкIгIатI йхвыцу ауагIахъаква ркультури рыбызшви ауагIа йрылагара ауысла аршIыйара хъвлапынква рмагIны швабыж йшдуу.
Ахъвлапын йалан амуниципал уысхартаква рынхагIвчва, Къарча-Черкес Республика анаука йгьи аршIыйара нхагIвчва, арыпхьагIвчва, чкIвынргIа, Мыхц Кьарим йцрикви йъахIыльчви. Айззара апны ауысагIв дгIаргвалашвахтI, йуысаква абаза йгьи урышв бызшваквала йгIарыпхьатI, йажваквала йалу ашваква рхIватI. Азал дрыпшдзатI «Алашара» адкIылара йгьи абиблиотека анхагIвчва йдрыхIазырыз астендква.
АуысагIв йбзазари йыршIыйари йауацIыхта дгIарыквчважватI апрофессор ЧкIала Пётр – АуагIахъаква ращтаныкъвара знархару аквта «Диалог» аунашвачпагIв, афилология наукаква рдоктор, Мыхц Кьарим йыршIыйара архъвыхыгIв.
«Мыхц Кьарим – абаза литература апны йагъьу дыршIыйагIвпI. АуысагIв йыршIыйара тынха йахагIвазу ауагIа рпхьадзара рыцIа-рыцIа йшалахIуш хIащтазара атахъыпI. Мыхц Кьарим йбергьльыра агIвынаква ауацIыхIхуамцара йквнагадзауата Россия акультура гьагьара дтагIгара атахъыпI», – йхIватI ЧкIала Пётр.
Ахъвлапын далан Москва йауу ауысагIв, Мыхц Кьарим йуысаква ратакIыгIв Галамага Андрей. Ахъвлапын асасчва ддйырдыруата ЧкIала Пётр «ауи йатакIра нхара» уагIахъа магIны змата йхъйаз «шIырпшыра змам нхара дудздзата» йгIаликIгIатI.
АлитературадырыгIвчва йшырпхьадзауала, Галамага Мыхц Кьарим йуысаква зымгIвалагьи йнардзата, йтамамта рцIолара, рдунейгвынгIвыща йзыгIарбатI.
«Уыса швкIы райхIа ратакIра нхара гIвысквша раъара йакIвшатI. Ари агIамта ауацIа сара Мыхц Кьаримгьи абаза уагIа шабгугьи швабыж йсаргванхатI, – йхIватI гвыхътIыла атакIыгIв. – Йшспхьадзауала, Шекспир Англия ацкIыс, Пушкин Россия ацкIыс йшдууыз апшта Мыхц Кьаримгьи й-«Абазашта» ацкIыс рыцIа ддупI. Насып дута йспхьадзитI шIырпшыра змам ари апроект сырхъйарныс ъасылшаз».
Айззара апны артшхъвагаква рырттI Мыхц Кьарим йуысаква ргIарыпхьарала йауацIыхта йакIвшаз афлешмоб «Айрышта бзи хIабашвырба!» айгIайыгIвчва. Ауи Ставрополь шIыпIа абазаква руагIахъа-культура жвлара «Абаза» аунашвачпагIв Чагва Армида дагIаджвыквцIагIвта интернет анапаква рпны февраль а 2 йгIашIарышвта апрель а 12 атшындза йакIвшатI.
Афлешмоб адгалагIв йшылхIвазла, ауи адунейла тшауацIнахтI: авидеогIвыраква Апсны, Трыквшта рбзазагIвчвагьи йгIарщтитI, уыса йгIапхьатI Таджикистан йауу астудентквагьи.
«ДахIвра дута йхIпхьадзитI абаза уысагIв йыршIыйара ауагIа йрылагара ауыс ауи аъара уагIа щарда гIадхIкIылырныс йъахIылшаз. Ауи рахIагьи хIаргвышхвитI хIкультура агIахчари атшауацIнарыхри апхъахьылагьи джьгарта хIрыдынхалырныс», – лхIватI Чагва Армида.
РахIа йшIаз апхьагIвчва ХIашвцIа Ирина йгьи Мамчуев Эмир пщысквши хвысквши йыртапI, зныбыжьла рахIа йахIбаз апхьагIвчва Ставрополь къала абазаква ркультура квта аунашвачпагIв Къвырча Владимири Ставрополь шIыпIа ауагIахъа йгьи акъазакъ уысквала акомитет аъачIвагIагIв Гребенькова Натальи ракIвын.
«Сгвы йангIаташва амщтахь ацIх шабгу срылапшуан ауысаква, швабыж йсгвапхаз ауыса «Атыдзква» саквгIашIастI. Абараса талант ду зму ауысагIв йыршIыйара сахагIвазахатI. Ужвы ауи йтынха саргьи йсчIвыта йспхьадзитI», – лхIвитI лгвы йалахIауата Гребенькова Наталья. Йапхъахауа агыларта лквнадыргатI Къарча-Черкес педагогика колледж апхьагIв Пщмахва Лиана: ауи лвидеогIвыра уагIа 2500-гIв апшытI, йыргвапхатI 1200-гIв.
Мыхц Кьарим йысквш 70 йадахIвуата йакIвшаз аршIыйара хъвлапны культура гIаншара пшдзахатI, ауи ауысагIв йталант йаргъарыз ауагIа жванзыкьыгIв пхьадзара йнадзауата йаднакIылтI. Арат амшква рагIан ауысагIв ду йюбилей йадахIвуата аршIыйара айззараква акIвшуштI Къарча-Черкес Республика апынгьи


Апсны апны коронавирус згIва зхьуа гIвыджь шIыцта йгIараутI.
Коронавирус рыхьуата шIыцта гIвыджь гIараутI Апсны апны. Ауи гIархIватI ахаша июль а 22 ауахъ йаласкIьакIьахьата ауагIа коронавирус згIва йачвыхчарала аштаб ауысхагIвчва. Ахабар "Апсныпресс" КъральыгIва хабарргарта агентства йаргатI.
Ахабар гIазхIвауа агIвыра йшанула, Согъвым акъала чымазагIвтара апны йзайъазуз Апсны абзазагIвкI дандырхъвых COVID-19 йымата йгIацIцIтI. РыцIа пасата ауи Краснодар апны йайъазун.
"ЖвамшкI раъара цIуата рпны дангIайх амщтахь ауи даталапIатIахын ачымазагIвтара дщтIарцIатI. Ари асахIат ауи йаъаща тынчта йщаквгылапI (аштаб ауысхагIвчва датшагьи АААК ахабарргарта портал йшгIаддырдырызла, ужвы ачымазагIв айъазагIвчва рылапш дыцIата рпны даъапI – аредакция ррытаразга).
АчымазагIвтара (Согъвым акъала чымазагIвтара – аредакция ррытаразга) апны асанитар-профилактика уысква адыргалитI, ачымазагIв дзабабуз ауагIа гIаддырдыритI", – гIанахIвитI аштаб.
Йара ауи апшта аштаб хабар гIанатитI Апсны дауата ужвыгьи заджвы дчмазагIвыта Швача апны йшщаквдыргылыз.
АгIвыра йшгIанахIвауала, Апсны нхара йгIайыз Армения акъральыгIв йыхьлауа азгIва атагIайщыхIалхта ареспублика чымазагIвтара дщтIарцIатI.
"Ауи ласыта йатахъыз цхърагIара йдрайдзатI. Ауи амщтахь йзаъачва рахIварала ахъацIа Швача дырган ауаъа дандырхъвых COVID-19 шйымаз гIардыртI", – йаныпI агIвыра.
Аштаб хабар аргитI ужвы ари асахIат ареспублика чымазагIвтара апны асанитар нхараква шакIвшауа, ачымазагIв дзабабуз, Апсны дангIатал йгьи дшгIаталыз шгIаддырдыруа.
РыцIа пасата аштаб хабар аргатI июль а 22 йакIвшаз архъвыхраква ргIарбараква уачIвы, июль а 23, ауагIа йшгIарылархIвуш.
ЙгIашвгвалахIыршвахпI: июль а 14 агIан Гвдауыта агоспиталь коронавирус зхьуата йыцIашваз зымгIва гIацIырщтхтI.
Йшалу Апсны апны ари азгIва змата йгIарауыз 40-гIв йнадзитI. Азаджв дпсытI, 37-гIв бзихахтI, заджвы айъазагIвчва йхьпшитI, азаджв Швача дыргатI.
Апсны Республика абзазагIвчва COVID-19 коронавирус згIва йачвыхчарала а-Координация штаб ащаквыргылра ащатала асквш 2020 июль а 20 атшын Апсны Республика апрезидент Бжаниа Аслан Апсни России ркъральыгIва мажа анахъысра-гIахъысра ауысла йщаквгылу ашIакIраква асквш 2020 июль а 28-дза йдрауата Унашва гIайгтI.


Абашта айсра Ду агIан йгIатыргаз АйгIайра йахъыцIуа асквш 74 Апсны апны Зыхьыз бергльльым айсыгIв йчвахъабага син хIврапшдза азыщтIарцIауата, айсчва рпарадла, архъа мацIауыртала йгьи «Аджьаль змам аполк» акцияла йдыртлапIатI.
Барганджиа Саид
Май а 9 атшын Апсны йартлапIатI ХХ асквшышв агIан рыцIа йщарычIвараз айсра – асквшква 1941-1945 рагIан йакIвшаз Абашта айсра Ду – апны йгIатыргаз АйгIайра Амш. Ареспублика шабгу апны агвыргъьахъв алалраква акIвшатI, рахIа уагIа щардагIв тшъазыркIкIыз акъала хъада апны акIвпI.
Щымтадза йалаган ауагIа айсра йаладзкваз хвы рыквырцIауата Зыхьыз бергьльым айсыгIв йчвахъабага син адзхъа йайззауа йалагатI. АсахIат а 11 ачвахъабага хIврапшдзи хIврапшдза алапи азыщтIацIара джвыквырцIатI. Ауи йалан ареспублика а-Президенти аунашвахъцIарта йалаквуи, апхьагIвчва, астудентква, акъала абзазагIвчва, Согъвыми Апсни рысасква.
Диоскурква рдзатшпы урам апны айсчва рпарад акIвшатI. СынчIва ауи 11 щъагIв колоннакIта йшаз айсра къвырльыкъвхагIвта 400-гIв алан.
ЙалкIгIу лахIвара рылата ари агвыргъьахъв йапылитI айсра аветеранква. Асквш 2019 АйгIайра Амш йадахIвуата Согъвым ауат йрапшта йгIатахаз агIгIвызаджвыкI ракIвпI.
Агвыргъьахъв алалра йалаз аветеран Шульгина Валентина айсра агIан сквшы 20 мачIкI ацта ракIвын дызтаз. Ауи Берлиндза днадзатI, амедицина къвырльыкъвхара далейтенант ахIбата АйгIайра дапылтI. Ужвы сквш 96 дшыртугьи Шульгина Валентина сквшыкIгьи хълымрыпауа Зыхьыз бергьльым айсыгIв йчвахъабага син дазгIайитIта йлыцта йайсуаз лынбжьагIвчва гIалгвалашвитI. Шульгина Валентина бзидздзата йылдырхитI гIвзачва анлауаз йгьи йанылчвыдзуаз айсра асквшква.
«Сара сыхъазла айсра Сталинград апны йалагатI. Ауи ангIахIырхвитх амщтахь хIымгIва Курск-Орел гьагьара, Варшава, Вена, Прага йрылсын Берлиндза хIарцатI», – лхIват айсра аветеран.
Айсра аналга амщтахь Шульгина Валентина къвырльыкъв лхарныс Япония дцатI. Асквш 1953 агIан акIвпI ауи ар дангIарылцIх. Ауи амщтахь бзазара Апсны дгIайтI.
«Араъа схъацIи сари хIацгIайтI – ауи айсра агIан дмгIвагIарбагIвын. Араъа тдзы хIыргылтI, хIбзазарагьи араъа йцатI», – йгIацылцIахтI ауи.
Абашта айсра Ду йаладзкваз гIаргвалашвахтI Адуней апсуа-абаза конгресс ауысхагIвчвагьи.
«ЗымгIвадзугьи йхIзацалу ари «акод» – «АйгIайра Ду акод» – Апсны апынгьи адуней шабгу апынгьи йапшым абанпаракви ауагIахъакви аднакIылитI. ХIара ари ауыс ахъазгIваца хIгьалам – хIара йхIборчпI зхъа щтIазцIакваз рыхьыз хIхIварныс квырмышгьи рзыхIчпарныс», – лхIват АААК йаланакIуа апхIвысчва рсоветква рунашвачпагIв Ардзынба Гета.
Агвыргъьахъв йалан йцIасхаз «Аджьаль змам аполк» акция. Апхъала апшта сынчIвагьи ауи айсра йаладзыз, щтадъа йыдзыз йа афронт йгIахъынхIвыхта уахьчIва йаъахым рзаъачва рсуратква змата йгIайуаз уагIа щардагIв азнакIкIытI. ЩардагIвы рсабиква рыцта йгIайтI, йауа ухIварыквын ауи йжьыхьыдаз айсра афырква йгIадзынгылуа абанпараквагьи йырдырра атахъыпI.
«Абашта айсра Ду агIан саба йгIвайщчва црикI афронт йпшцIалын йгьгIацампахтI. Ауат Гулиа Кьаазыми Мектати ракIвпI. УахьчIва хIсабиква хIыцта ауат рсуратква хIымата «Аджьаль змам аполк» хIрылагыла хIгIамгIвайстI», – лхIватI акция йалаз Гулиа Виолетта.
Ари атшын Зыхьыз бергьльым айсыгIв йчвахъабага син адзхъа архъа мацIауырта андыргIалтI. Ауаъа дасузлакIгьи йтахъызтын айсчва йырфуз амамырса апш жвпIата йаларцIуз ачайгьи ацта йшIайыршва ауашын.
Абашта айсра Ду агIан йгIатыргаз АйгIайра Амш – май а 9 – ансисквша Россия йахъазымкIва Совет Союз йгIаланакIуаз анахьанат аштаква рпынгьи датша къраль щарда рпынгьи йдыртлапIитI. Абашта айсра асквшква рагIан апсынчIвыла йтыцIын афронт йпшцIалтI зкьы 55-гIв райхIа, ауат йрыуата 15500-гIв апсыуан. Айсра афронтква рпны йайсытI абазатагьи 3000-гIв райхIа.


Адуней апсуа-абаза конгресс ЙхIаракIу асовет йалакву АААК апандемия атлахан йшынхаз йаквчважватI.
Баргаджия Саид
Адуней апсуа-абаза конгресс ЙхIаракIу асовет аунашвачпагIв Эгьзакь Мусса ахваша, июль а 3 атшын, ЙхIаракIу асовет йцбахауа алачIвара акIвйыршатI. Ауи видеоконференцията йадыргалтI: асовет йалакву Москва, Санкт-Петербург, Черкесск, Нальчик, Ставрополь, Аджария, Астомбыль, Сакария йшаъаз Интернетла Согъвым апны йаныргIалу АААК ауысхарта тшапырщылтI. Уыста йызквчважваз Адуней апсуа-абаза конгресс COVID-19 згIва гIаджвыквлищтара нхарата йакIвнаршаз акIвпI.
АлачIвара джвыкврымцIаскIва АААК ЙхIаракIу асовет аунашвачпагIв Эгьзакь Мусса ауи йалаз зымгIва сальам пхала тшырзынайырхатI.
Ауи амщтахь АААК архъйагIв секретарь Гицба Инар апандемия атлахан а-Конгресс уыста йахаз гIайхIватI. Ауи йгIаликIгIатI АААК ЙхIаракIу асовет аунашвачпагIв Эгьзакь Мусса йгIаритыз ахъвдаквцIараква дырхъйауата Адуней апсуа-абаза конгресс ауысхагIвчва Апсны абзазагIвчва коронавирус йачвыхчарала анхара джьгарта йшалалыз.
"Апсны апны йткIьийу аъаща шаквдыргылуата унашва ангIацIцI асахIат йгIашIарышвта АААК анхара шабгу акъраль абзазагIвчва рзгIвадара ахчара йазынанархатI. Ауи апшта, АААК ЙхIаракIу асовет аунашвачпагIв Эгьзакь Мусса коронавирус уапшIагылра ахъазла йатахъу айъазага мачви хъахчага чгIвычи йхвгIан Апсны йгIариттI. Медицина нхагата йырхвгIаз Апсны азгIвадарахчара а-Министерства апны йгIандыршаз аштаб йдрыхIазырыз ашвъа йанырцIаз акIвпI", – йхIватI Гицба.
Ауи йгIацицIахтI а-Конгресс анхагIвчва гвып йапшым ауысхартаква адызкIылыз аштаб, "Киараз" гвчIагIвчпара адкIылара, "Адгылара" жвлара хабарргарта квта джьгарта йшрыцынхауа.
"Киараз" ауысхагIвчва йрыцта АААК анхагIвчва карантин ъадзаныз рахIа йкъвльейсызу атгIачваква фачIвыла йырцхърагIатI. АААК йаланакIуа ЧкIвыныргIа рсовет йалу ачкIвынчви ахIвсси ашIыпIаква рпны йазалху хъвдаквцIара змаз ауысхартаква йырцхърагIун, ауагIа азгIва гIарыдымсылра ахIатырла йчпара атахъу гIаргвындыргIвуан, ажвчIвква йырцхърагIун. АААК ахабарргарта портал апресс-секретарь Барганджиа Саид Апсны азгIвадарахчара а-Министерства апны йгIандыршаз, коронавирус апшIагылрала йапшым ауысхартаква адызкIылыз аштаб далан, аштаб уыста йахауа ахабар ауагIа йшырзынадзуш дацхърагIун. Апортал апны агIвыраква ргIатацIара адызгалуа Хагба Изольда ауагIа йрыларшуз ахъахчага маскIаква лдзахуан.
Ауи азаман ауацIа АААК Москва йту апсуа диаспорагьи (МАД) аргваныта йрабадыруан.
"[Апсны йызлацхърагIушыз] ахча ажвлара йазыркIкIытI, ауаса йанаъазара МАД анхара йапщылу ахабарква аргамта йчпара атахъын. Ауи анархара лыхъвда йхъалцIатI АААК апхIвыс советква рунашвачпагIв Ардзынба Гета. Ансимшы хабарта йаъу азыркIкIуанта ауагIа йддырдыруан, Интернет йгIатарцIун (инфографикагьи текстгьи ацыта)", – йхIватI Гицба Инар.
Ауи йгIацицIахтI ахъаркIьыдара агIамта агIан АААК фачIвыла йгIапсуз арепатриантква ртгIачваква йшырцхърагIузгьи. Ауат йшалу тгIачва 126 йнадзитI.
Ауатква зымгIва йрыццауата а-Конгресс анхагIвчва Апсны ашIыпIа хъвшараква руысхагIвчва йрыцта акытква рпны йгIаджвыквырцIаз апроектквакIгьи дырхъйун.
"Ауи йапшу апроектква йрыуапI Адзыбжа кыт апны апарк аныргIалра. [Ауи акIвымкIвагьи] Адуней апсуа-абаза конгресс анхагIвчва ауыс ахчала йгIацхърагIауа агвыпи дари Очамчыра район йаланакIуа Баслахв кыт йауу арыпхьагIв шIа тдзы йыргылырныс йцхърагIитI. Май а 21 Адуней апсуа-абаза конгресс КIавкIаз айсра азарар зквшваз ауагIа рджьабауата йшцIасхаз апшта амшын атшпы апны АщамакIа апсуа чвамзи НартргIа рымци адыркIытI. Адуней апсуа-абаза конгресс Атара, Пакваш, РекIа, Баслахв, АкваскIьа, Гвып кытква рпны асабиква рыхъаз агвыргъьахъвквагьи аднагалтI", – йгIашIипхьадзатI Гицба Инар.
АААК ахабарргарта портал аунашвачпагIв Лазба Амина апандемия атлахан агIан апортал анхара ахабарква рыргарагIваца йшазынархаз гIалхIватI. Ауи агIамта ауацIа АААК асайти асоциал сеткви рпны Апсны апны коронавирус азгIва апшIагылрали ауагIа хчарали ауысква шаъау гIазырбауа агIвыраква гIатарцIун.
"Ауи абзирала адуней шабгу апны хIабашталагIвчва Апсны апны СOVID-19 йшабакIуа ауысла шIыцрата йыншауа зымгIва рдырырныс лшара раутI. Йара ауи апшта АААК ахабарргарта портал апны Апсны ауацIагьи КIавкIаз шабгулагьи коронавирус гIаздысылыз рпхьадзараква азкIкIыта йгIаталуан", – лхIватI Лазба.
Апандемия йампшуата а-Конгресс апортал апны абызшва йазынарху апроект шIыц "Апсышвала хIчважвитI/абазала хIчважвитI" джвыкврыжьтI. Лазба Амина йшылхIвазла, ари аонлайн-проект абзирала абаза уагIахъа йгIарыцIанакIуа зымгIва йъабзазалакIгьи рцри бызшва рзырдыруаштI.
АлачIвара апны Адуней апсуа-абаза конгресс Аквта рхъвыхра комиссия йагIвсыз асквшла аотчетгьи йаздзыргIвытI. Ауи дгIапхьатI "Алашара" жвлара адкIылара Черкесск апны йгIаныршу ахъвшара аунашвачпагIв йгьи АААК Аквта рхъвыхра комиссия аунашвачпагIв Мыква Мурат. Ауи асквш 2018 май мыз йгIашIарышвта асквш 2020 май мыздза а-Конгресс ахча шгIадрысабапыз цкIы-цкIы йалыргата дгIаквчважватI. Мыква Мурат йгIаликIгIатI а-Конгресс амлыквнкъвгара йапщылу анхара шабгу зладыргалыз ахча а-Конгресс алазара ахъазла ашвачIвкви ацхърагIаракви йшгIарылырхыз. АуагIа дара-дара йгIаларцIаз ацхърагIараква сом мильуан 47-и зыкь 220-и йнадзатI, алазара ахъазла ашвачIвква – сом зыкь 33.
"Архъвыхра комиссия шапшуала, а-Конгресс афинанс-млыквнкъвгара нхара агIарбараква ауашта йаъапI. АдкIылара анхара алазырпIатIушыз мыгIвхъгаракIгьи гьхIымбатI. Гвбжарата йхIымакваз а-Конгресс абухгалтерия йырдхIырдыртI даргьи афинанс ъадаб рыбагъьарала чпачIвыта йаъу швъата йагвындыргIвыта архъвыхра комиссия йшазыгIарщтийуаш рахIхIвтI", – йгIачважвара алйыргатI Мыква Мурат.
Адуней апсуа-абаза конгресс ЙхIаракIу асовет йалу "Алашара" жвлара адкIылара авице-президент Мыхц Рамазан КъЧР апны йгIаныршу АААК ахъвшаракви "Алашара" анхагIвчва гвыпи нхарата йакIвдыршаз даквгIашIастI.
Ауи йгIаликIгIатI "Алашара" анхагIвчва ареспублика аунашвачпагIвчва, а-Парламент, азгIвадарахчара а-Министерства, абаза кытква рунашвахъцIартаква рхъадаква, аполиклиникаква, ачымазагIвтара, абаза кытква рпны йаныргIалу айъазартаква рунашвачпагIвчва аргваныта йшрыцынхауа.
"Алашара", абаза кытква рпхIвыс советква, "Апсадгьыл" руысхагIвчва, акытква райъазартаква ркъарула асквш 2020 июнь а 3 йадахIвуата абаза кытква рпны коронавирус гIаздысылыз зъарагIвы йнадзауи хъвшвыти айъазага мачвати йатахъуи гIарддырдыртI.
ЙчмазагIвхаз йрыуата зтгIачваква рыцIа йкъвльейсызу 100-гIвы Эгьзакь Мусса йхъатала дырхъпшылитI. Йара ауи апшта АААК ЙхIаракIу асовет аунашвачпагIв КъЧР айъазартаквагьи йатахъу хъвшвыли нхагали дырцхърагIитI.
"Абаза район Аквта поликлиники Къарча-Черкес абаза кытква рпны йынхауа ажваайъазартакIи йыззыбжаз хъвшвы, нхага, мачва, хъахчага чгIвыча, джвджвага радзатI. Ауыла дгIанымхауата (Эгьзакь Мусса – аредакция ррытаразга) арапхIаква нзырхауа гIваппараткI йхвгIан КъЧР азгIвадарахчара а-Министерства йырзыйщтийтI", – йхIватI Мыхц Рамазан.
Аджария дауата Адуней апсуа-абаза конгресс ЙхIаракIу асовет йалу Лазба Натали айшыста йгIалхIватI Аджария апны уахьчIвала апсыуата гIвынызкьыгIв раъара шбзазауа, ауат апсуа жвла 55 йшрыуу. Ауи йгIалылкIгIатI Аджария "шта йачIвата" ахьыз шырхIваз – ауаъа коронавирус аджвырагIв йгIайыдсылта гьщаквдмыргылтI. А-Конгресс ауысхагIв йшылдыруала, Аджария апны чмазагIвыта йгIарауыз зымгIва ауаъа йагIвсуата йгIатанагакваз ракIвын – ауат зынла йдыркIьыдан азгIва тшгьауацIнадымрыхтI.
АААК ЙхIаракIу асовет йалу, КъБР апны йгIаныршу а-Конгресс ахъвшара ахъада Пшенокъва Владимир йкьазу ангIадза алачIвара йалакваз Къабард-Балкъар апны аэпидемия ауыс зкву йахайыргIвазатI. Ауи йшихIвазла, "аъаща хьантаркIвапI, ауаса апхын ацIыхъвадза йщаквгылхуашта угвыгъа йауаштI".
Ауи Къабард-Балкъар Республика апны йгIаныршу АААК ахъвшара апандемия атлахан акъвльейсызква йшырцхърагIуз йхIватI. Ауаъа йчмазагIвхаз рыхьызква ашвъа йанырцIунта КъБР азгIвадарахчара а-Министерства йрыртуан.
АгIачважвараква зымгIва цIхъва ритуата АААК ЙхIаракIу асовет аунашвачпагIв Эгьзакь Мусса йгIаликIгIатI ужвыгьи шварагIвара шIыц гIацIшвтуазтын ауагIа тамамта ахабар шырзынауырдзыш уазхъвыцра шатахъу. Ауи йхIватI коронавирус ауыс зквыз атамам ласыта йшхIымдыр, ауи гIдырзарквын, ажвапIта, Черкесск апны азгIва гIашIакIы йшауашыз. Ауи акIвымкIвагьи Эгьзакь Мусса йхIватI йащтагIайуа алачIвара зджьара йайззата йакIвдыршушта дшгвыгъауа, йауа ухIварыквын, "зымгIвагьи абагIагвалашватI, йаргьи уадзхъачIвата уанайчважвауа агалагьи рыцIа йагъьпI".
Адуней апсуа-абаза конгресс ЙхIаракIу асовет алачIвараква йахъымпауата йакIвшалитI. Ари апхъала алачIвара асквш 2019 октябрь а 16 атшын Согъвым апны йадгалан, ауаъа а-Конгресс уыста йархъйахьази апхъахьыла хачIвыта йгылуи – агIвыма къральква рабадыррагьи алата – йаквчважватI


Россия Федерация аоперштаб хабар шаргазла, Апсни России ркъральыгIва мажа август а 1 йхъыртIуаштI.
Апсни России ркъральыгIва мажа август а 1 йгIашIарышвта анылагьи арылагьи ухъыс йауаштI. Ауи коронавирус згIва атшауацIыхра йапшIагылуа Россия аштаб ауысхагIвчва йырхIвата ахваша, июль а 31 агIан, Россия ахабарргагаква йамцIыргатI.
Йара ауи атшын рыцIа пасата Россия Федерация авице-премьер Голикова Татьяна аоперштаб йызкьазууыз алачIвара акIвлыршатI.
«АлачIвара амщтахь асквш 2020 август а 1 йгIашIарышвта Россия Федерации Апсны Республики ркъральыгIва мажа хъыртIырныс щаквыргылра гIаргтI. Ауи ащаквыргылра йащатахатI Апсны апны асанитар-эпидемиология аъащи Апсны атшпсщартаква атуристква нарахвныс йшазыхIазыруи руысла Роспотребнадзори Россия згIвадарахчарала а-Министерстви рырхъвыхра агIарбараква», – рхIватI Россия аоперштаб апны.
Апсны р-Президент Бжаниа Аслангьи йара ауи атшын агIвкъралькI рмажа хъитIуаштI. Ауи йара Бжаниа Россия ахабарргарта агентства "Интерфакс" йрайхIвтI.
«ХIара ауи ащаквыргылра хIайгвыргъьитI, Россия Федерациягьи хIырзыразпI. Россия Апсны йадсылуа рмажа шхъыртIбыргуа асахIат ауи амажа Апсны ахьылагьи йхътIызлуштI. ХIара хIахьыла ауи ауысла пыраскIгьи гьаъазлушым», – йхIватI Бжаниа ахваша ахъвлапын "Интерфакс" драчважвауата.
Ауи апхъала Роспотребнадзор анхагIвчва Апсны йаъан. Апсуа ъачIвагIагIвчва йрыцта ауат атуристква йырзалху атшпсщартакви агIамдартакви раъаща дырхъвыхтI. ХымшкI йакIвшаз архъвыхраква рымщтахь Роспотребнадзор анхагIвы Минин Евгений Апсны апны аэпидемия аъаща тынчта йупхьадза йауашта йхIватI.
Апсны Республика аталра адуней апны коронавирус згIва мчыта йъагIацIсыз йгIалцIла сынчIва мартI агIан йашIаркIытI. УахьчIвала агIарбараква йшгIархIвауала, пандемия гIаджвыквлищтара Апсны апны 84-гIвы чмазагIвхатI, COVID-19 гIазкIыз йрыуата хгIвы псытI.


Москва апны йакIвшатI Москва апсуа диаспора йхынгIважвахуз рюбилей анйара.
Москва апсуа диаспора (МАД) йхынгIважвахуз рюбилей анйара Москва апны мартI а 25 атшын йакIвшатI. АхаквлагIвчва радкIылара йапхъахауата Москва апны ХIХ асквшышв ацIыхъва йгIаншатI, ауаса тшдырра щата амата адиаспора йагIаншара тлаханта йырпхьадзауа асквш 1958 акIвпI.
«Апсуа хъвлапынква» ракIвыршара знархарата йджвыквлыз ацIас дахIврала йщаквгылтI. ГвщтIыхрали гвлахIарали йырчвыз арат анйараква ахаквлагIвчва адыркIылуан, йабадырбун, йабадырдыруан, рбзазара шIыцра аларцIун. Аюбилей атшын йакIвшаз анйарагьи ауи ацIас йтагылан. Агвыргъьахъв айззара хъвдаквцIара йымата йгIахъитIытI адиаспора ртурых анцIрала зыхьыз гIалахаз агIвычIвгIвыс ду, Москва апсуа хаквлагIвчва радкIылара йапхъахауата йахъадаз Шамба Тарас Мирон йпа.
«Апсны ауагIа президент» – араса акIвпI Шамба Тарас йпсадгьыл апны йшйыпхьауа. Ауи йнапIква гьымцырамызтI.
«Сара уахьчIва анйара бзита тшазсрыхIазыртI», – йхIватI Тарас Мирон йпа йгьи «апшдзари акърари нкъвигауа дшбзазушла» пхата дйайхIвахIвын йара йыхьызла амедаль «Йагъьдзу ахъада» йнапIыцIайцIатI ужвы МАД йаунашвачпагIву Агрба Беслан.
Шамба Тарас йгIайгвалашвахтI ахаквлагIвчва радкIылара йапхъахауа асквшква шакIвшуз, ауи азаман адкIылара йалакваз руагIахъа рыхъазла ргвы цхIауата «закIгьи щтадъа йшымдзуаш» йащтата йшынхуз.
«Сара санстудентыз йгIасархIвхуан Лакоба Нестор ХХ асквшышв й-20-хауа асквшква рагIан Москва апны йхаквлагIвчва шазикIкIлуз. Ауи амщтахь сазхъвыцтI хIаргьи ауи апш жвлара гIанхIырша йзамуайахIва. Абараса ауыс ахъа джвыквылтI», – йгIацицIахтI Шамба.
АцIас шаъула, адиаспора рхаквлагIвчва, къраль щарда йрыуата Апсны бзи йызбауа рыгIвзачва, Россия йгьи агIвымакъраль политика, культура уысхагIвчва мартI мыз анйараква рпны йгIадрайгвитI. СынчIва агвыргъьарамш апшвыма, МАД ахъада Агрба Беслан дгIайрайгватI Адуней апсуа-абаза конгресс (АААК) ЙхIаракIу асовет аунашвачпагIв Эгьзакь Мусса.
Шамба Тарас йгIаликIгIатI АААК ахъвдаквцIараква шхIаракIу, адунейла къраль 54 йыртабзазауа апсуа-абаза диаспора рыцынхара амагIны шдуу.
«Абазакви апсуакви уагIахъакI хIрыгIвдамакIпI, ауи ахIатырла хIадкIылазара атахъыпI. Мурадта йхIымаз – ауагIахъа радкIылра йгьи хIкъраль ахъа йахвитхара – уахьчIвала йхъйатI. ХIара хIлаба Эгьзакь Мусса ХIабальа йпа йыхIттI, – йхIватI Шамба йгьи Эгьзакь Мусса йнапIыцIайцIатI амедаль «ЙтлапIадзу агIвычIвгIвыс».
Эгьзакь Мусса йара йхъатала йгIайззаз зымгIва дшырзыразу йхIватI йгьи МАД апхъахьылагьи йкъагIарныс рзитахъта тшырзынайырхатI. Ауи кьангьаш гьазгIайгуам Москва адиаспора «адахIвра дудздзаква шырзыгIатгуш».
Эгьзакь Мусса дйыцта анйара далан Трыквшта апсуа культура квтаква рфедерация аунашвачпагIв Акусба Атанур.
Апсуа жвлараква ргIащтийыгIвчва тшазынархара ацнарахвтI. Атшазынархара апны ауат Апсны атшауацIнарыхри акъагIари йанархарата ркъару адыркIылырныс йшхIазыру гIадырбатI йгьи апсуа диаспораква аквгIазшIырттI аэкономика, акультура, аспорт, аполитика рпны апхъахьылагьи айгIайраква гIатыргарныс ахъазла тшаладырпарныс.
АцIас шщаквгылызла, МАД анйараква рпны йгIахъвмаритI адиаспора йрылу аршIыйагIвчва. СынчIва анйара йалакваз йрылшатI йбергьльу аопера ашвахIвагIв, адуней йачIва Герзмава Хибла йлыздзыргIвныс. Ари ашвахIвагIв ауралагьи йылгвапата адиаспора райззараква дгIарылалитI.
РгIахъвмаррала агвыргъьахъв дрыпшдзатI датшагьи Аджинджал Одиссей, Агрба Саида, Воронова Тамара йгьи адиаспора ркъарула йгIаныршахаз «Амцабыз» ансамбль агIахIвчва шIаква.
Апсны йгIатыцIта МАД аюбилей йгIадгылыз асасчва тлапIаква дрылан Апсны республика авице-президент Габния Виталий. Агвыргъьахъв йалаз асасчва зымгIвагьи тшырзынайырхауата ауи Апсны апрезидент Хаджимба Рауль йыхьызла адиаспора драйхIвахIвтI.
Гвыла-псыла йадгылыз
УахьчIвала МАД анхагIвчва гвып ауыс йазгIашыкъу уагIапI. Ауат дахIврала йрылшитI ажвлара рпны апсуа диаспорагьи Апсны республикагьи рыхьыз пшдзата йддырхIварныс. Адиаспора проект щарда абзазара йаларжьитI. Ауат апроектква рырхъйара йадкIылапI МАД йалакву йырхъазымкIва Апсны йту абашталагIвчвагьи.
Ажва ахъазла, акъыльпшгIара хъвмарра «ЙачIвыйа? ЙабакIву? ЙанбакIву?» МАД агIвынаква йгьгIартамхатI, ужвы ауи йалата йгIахъвмаритI МАД рцхърагIарала Апсны йгIатыцIта Москва йгIайуа агвыпквагьи.
Ансисквша Москва адиаспора асквшква 1992-1993 рагIан йакIвшаз Апсны Абашта айсра апны АйгIайра Амш йадахIвуа агвыргъьахъв айззараква адыргалитI.
ЦIаста йщаквгылапI Апсны йгIатыцIта Москва йхIаракIу апхьартаква рпны йапхъахауа акурс йапхьауа астудентква рынйараква. Арат анйараква мурадта йрымапI чкIвынргIа йгIаргвындыргIвырныс амегаполис апны ауат йшырхъазым йгьи адиаспора рцхърагIара йауацIыхта йайгвгъа йшауаш.
Ансисквша адиаспора алата йакIвшитI «Йымпсуа аполк» мгIвайсра: йадкIылу гвыпта апсуаква рхъа аладухауа йынкъвыргитI Апсны йауата асквшква 1941-1945 рагIан йакIвшаз Абашта Айсра ду йалаз афырква рсуратква. МАД асайт апны йгIаныршапI «Ахъмаштылра книга». Ауи анапаква йырнылтI 1941-1945 рагIан йакIвшаз Абашта Айсра ду йгьи асквшква 1992-1993 рагIан йакIвшаз Апсны Абашта айсра йрылаз афырква рыхьызква.
Адиаспора йашIамсуата цхърагIара ддрайдзитI Апсны агвчIагIвчпара фондква «Ашана», «Киараз», датшагьи.
МагIны ду зму проект шIыцта йалтI аэкономика программа «Асквш 2025 агIандза Апсны атшауацIнарыхра знархару чIвырхъа 25» ахчала йацкIра. Апрограмма алыхра йадынхалтI акьангьашра нхарта Strategy Partners Group йгьи Апсны апны асквш 2018 июнь мыз агIан ауи апрезентация акIвшатI.
МАД аунашвачпагIвчва аъачIвагIагIвчва йрыцта апрограмма джьгарта йадынхалтI. Ауи анхара адиаспора йыркъарута йаларцIатI Апсны аэкономика атшауацIнарыхра знархару ахачIвква абзазара йалажьрала амурад гIамта айшысдзала йазцарныс ахъазла акъральыгIва стратегия алыхра ауыс.
Адиаспора ртурых анапаква
Жвасквшапхьадзарала утхъахырквын, йара уахьчIвагьи ари аъаща тшгьапсахуам, Апсны йтыцIуа рпхьадзарала адиаспора рыцIа йъадуу акъалаква Москви Санкт-Петербурги ракIвпI. ЙалкIгIата йагIвсыз асквшышв й-20-30-хауа асквшква рагIан Совет Союз акъала хъада Москва йталхуаз ащардагIв Апсны йтыцIуаз ракIвын.
Йшбергьльула, Апсны АССР Аквта Комитет йапхъахауа асекретарь, зыхьыз атурых йгIалахаз апсуа уагIахъа апхъагылагIв Лакоба Нестор Аполлон йпа Москва щарда дцалун, ауипхьадза йхаквлагIвчва дрынйун, руыс зквыз дазцIгIун, йылшуз ацхърагIара рзыгIанйыршун. Анйараква уысла йаналазгьи ахъаз йантшпсщаразгьи гIаншун. «Апсуа хъвлапынква» – хIва йызпхьуз анйараква рпны Нестор Москва йту йыгIвзачваквагьи гIайрайгвун. ЩардагIвы ргвы пхата йгIатахатI ауи апш хъвлапныкI даъата Орлова Любовь асасчва ашва шырзылхIвуз. Ауии Лакоба Нестори айгвара гвапа рбжьата йащтаныкъвун.
Нестор Апполон йпа йщаквйыргылын ауи агIан Апсны йауаз ашIаква ауниверситетква рпны квота рыман. ЧкIвынргIа 150-гIв райхIа Москва йхIаракIу апхьартаква рпны йыцIата йапхьун. Ауи азаман Москва апны йапхъахауата йгIаншатI апсуа хаквлагIвчва радкIылара. Апсуа диаспора йхьантаз азамангьи йгIацIстI – Лакоба йщрагьи ауи амщтахь щардата йызшIашваз арепрессияквагьи. Апсуаква йъанызлакIгьи ргви рпси зыздзышуаз агвала – автономия рымата йбзазарныс – ауи асхъан йатаркIвах йгьгIардамыхIвтI.
ЙгIважвахауа асквшышв й-50-хауа асквшка рагIан Апсны йауакваз рыхъазла ауниверситетква рпны аквотаква гIащаквдыргылхуа йалагатI, ауи йащтагIайуата апсуа студентква радкIыларагьи шIыц-шIыц йгIаншахтI. АдкIылара ангIащаквгылхуаз ауи азаман ауыс далан Россия апынгьи Апсны апынгьи йбергьльу ажвлара-политика уысхагIв, Адуней апсуа-абаза уагIахъа ассоциация (ужвы АААК-хIва йзпхьауа) йапхъахауата йапрезидентхаз Шамба Тарас Мирон йпа. Ауи агIан йымпсаххауа цIаста йщаквдыргылтI апсуа хаквлагIвчва радкIылара мартI а 4 атшын йанйаларныс.
Шамба Тарас йшгIайгвалашвахуала, ауи азаман йыцыркIтI йхаквлагIвчва апсуаква Ашхаруа ФатIима, Шамба Светлана, Конджария Гарри, Хишба Владимир.
Астудентква рыцIа-рыцIа йрылахIун, адкIылара анхарагьи ймачIымкIва чIащыгIвара гIалалуан. Ауи апшта, Шамба Тарас йшихIвахуала, Гогуа Алексейи Анкваб Владимири й-50-хауа асквшква рцIыхъва аршIыйара джвыквырцIагIвацата Москва алитература институт йаныцIал, ахаквлагIвчва мызигIадзапхьадза йъанйуз Литинститут ацбзазарта апны акIвын. ЙащтагIайуата ауат ангIалга амщтахь Литинститут йастудентхатI ужвы йбергьльу агIвгIвчва Ласуриа Мушни йгьи Ахуба Джума.
Йшырпхьадзауала, асквш 1958 агIан Москва апны ащата щтIацIахатI апсуа хаквлагIвчва радкIылара. Ауаъа йнанаркIыта ауи анхара гьапымшвтхтI ахьыз тшапсахуа йгIамгIвайсызтынгьи.
Ауи апшта, асквш 1989 декабрь мыз агIан йгIаншатI Москва апны апсуа культура знархараз ажвлара «Нартаа», ауи агIан ажвлара даунашвачпагIвын уахьчIвала Россия апны йазалху хъвдаквцIара нкъвызгауа Апсны агIащтийыгIв Ахба Игорь, ауи дитарагылагIвын Анчабадзе Юрий. Ажвлара йагIаныршагIвкваз йрылан Шамба Тарас, арежиссёр Эшба Нэлли, агIвгIвы Искандер Фазиль йгьи Апсны абзибагIвчва Ахмадуллина Бэлла, Битов Андрей, Казакова Римма, Мессерер Борис.
Ажвлара нархарта щардала йынхун, ахабарргага журнал «Алашара» агIацIщтра йгIашIарышвта Москва апны апсуа бызшва арыпхьарала асабиква рыхъазла апхьарта адгалра апныдза. Апхьарта даунашвачпагIвхатI йгьи дарыпхьагIвхатI Басария Ирина.
Тшзымпсахуа уыста ауатыкв йтаз закIын: апсуаква, йалкIгIата, Москва йтаз ахаквлагIвчва рыжвлара йалакваз, тынчымгIва гьырнамтуазтI автономия агIаныршара знархараз агвала. «Нартаа» рпахь хачIв хъадата йдыргылтI Апсны йагIвыму аштаква рпны ауагIа ари рхъвыцща рыларгарныс, йгIаргвындыргIвырныс. Ари анхара ауи азаман йапхъахуз апрезидент Ардзынба Владислав апхъа дгылата Апсны йакIвнагашуз абакIра ду йахъвхатI.
Асквшква 1992-1993 рагIан Абашта айсра анакIвшуз Москва апны джьгарта йацынхуз апсуа диаспора цхърагIара ду азыгIандыршун агъа йпшIагылаз Апсны. Аштабква рынхара уахъгьи тшынгьи йгьашIамсуазтI: адиаспора ахча азыркIкIуан, рпсадгьыл йазырщтиуан фачIвгьи абджьаргьи, артыгIвчва йырпыралуан, ахвчва ачымазагIвтараква рпны йандыргIалуан, ахабарргага амальквалагьи агъа йпшIагылан. Йбергьльу ажвлара уысхагIв йгьи агIвгIвы Гулиа Георгий йунагIва апны Ардзынба Владислав Россия аунашвачпагIвчва мадзата дрынйун, айчважвараква акIвйыршун.
Айсра анакIвшуз ауи йгIащтIнахуата ахаквлагIвчва рдиаспора тшаладырпан зынгьи йапшымкIва рпсадгьыл йаргвандзахатI.
Асквш 2011 агIан хабза щата амата йынхауа йалагатI ашIыпIа жвлара организация «Москва апсуа диаспора» (МАД). Ауи дахъадахатI ахIаракьатчпагIв йгьи абзихагIв Агрба Беслан Родион йпа.
Абараса йджвыквылтI адиаспора рбзазара агIамта шIыц. Адиаспора йрылу ахIбачва гвыбзыгъаква рхъпшылыгIвта тшауацIызхуа ауыжвгIанчIви технологияква рбзирала чкIвынргIа адиаспора рбзазара чIащыгIвара шIыц щарда аларцIатI, даргьи рылшараква йрылахIатI йапшым анархартаквала рабашталагIвчва рыцIа джьгарта йрыцынхарныс ахъазла.


Акоронавирус абакIра апны май мыз зымгIва рацкIыс йхьантахуш гIамтапI, йхIватI апресс-конференция апны Апсны азгIвадарахчара аминистерства ахъада Цахнакиа Тамаз.
Акоронавирус абакIра апны Апсны ахъазла зымгIва рацкIыс йхьантахуш гIамтапI йгIаталуа май мыз, араса йпхьадзитI Апсны азгIвадарахчара аминистр, акоронавирус шIкIгIара абакIра ауысла акъральыгIва штаб ахъада Цахнакиа Тамаз. Араса йгIайхIватI ауи ахаша апрель а 22 атшын йакIвшаз апресс-конференция апны.
Ауи йаццауата аминистр йшихIвазла, акъраль ауацIа аъаща рхъвыххауата йымгIвайсуазтын, агIапын ацIыхъвадза ахъаркIьыдара бзазаща багъьата йымгIвайсырквын, «абаргвыра дуква гIанымшарныс ауаштI».
«УахьчIвала Апсны апны ауыс аъаща уарыразуата йымгIвайситI», – йгIацицIахтI Цахнакиа Тамаз.
Ауи йатайхIвахтI ареспублика апны апхъала апшта ашIакIра амальква шщаквгылу.
«Сара йатаркIвах йгIалскIгIитI ахъаркIьыдара бзазаща. УахьчIвала хIара чымазагIвта йхIымаз хгIвы йъанадзуз, ауат йрыуу азаджв дбзихахта дъацIгIыгIвгIахыз йгьгIаныцIуам хIбальарыгъуашта. ХIара хIгватшныта йхIырхъвыхитI адуней апынгьи йхIыгвлу акъральква рпынгьи аэпидемиология аъаща шымгIвайсуа. Ауат рпны аъаща швабыж йшмайрам хIгвы йасуата йыгIбитI», – йхIватI Цахнакиа.
АшIакIра амальква шынхауа
Апсны апны мартI ацIыхъва йгIашIарышвта апрель а 20-дза къральыгIва унашвала ГвжважвагIва аъаща щаквгылан. Ужвы ауи аъаща нырххтI. Ауаса акъраль аунашвачпагIвчва абзазагIвчва аквгIазшIыртитI ахъаркIьыдара амальква йапымшвтуата йынкъвыргарныс.
Датшагьи щаквыргылра нарахвтI Гагра йгьи Гал районква рпны комендант сахIат нырххырныс. Апсны акъалаква зымгIва рпынгьи аквта базарква рынхара джвыквырцIахтI, ауат мчбжьыкI апны хымшкI йтIызлуштI. Апхъала апшта йаркIыркIвапI апхьартаква, асабигIзартаква, ауниверситет. Ажвлара транспортгьи гьынхум.
Россия йгIарщтийыз ацхърагIара
Апрель а 18 атшын акоронавирус абакIра ауысла Апсны йацхърагIарныс йгIайтI Россия а-Черномор флот йаланакIуа арадиация, ахимия йгьи абиология къвырльыкъвхагIвчва гвыпква. Ауи ауысла Апсны апрезидент йхъвдаквцIараква зырхъйауа Бганба Валерий Апсны апны йаныргIалу РФ акIьыкIварта ауысхагIвчвагьи Гвдауыта йтагылу Россия ахъыхчара министерства архъв агIащтийыгIвчвагьи дрынйатI.
«Кьангьаш аламкIва Апсны апны акоронавирус ауысла аъаща акъральыгIва аунашвачпагIвчва йшдырхъвыхуа жвдыритI. ХIара йнахIахвыз амальква тIакIв йгIахIырльальатI, Гал йгьи Гагра районква рпны акомендант сахIат ныхIххтI. ЙчмазагIвхаз йрыщтаныкъвуз зымгIвагьи гIахIрыбергьыльтI, йхIыркIьыдатI. Абгата йгIауахвырквын аъаща уарыразитI. Абазар анхара йабгамкIва йатаджвыквылхтI», – йхIватI анйара апны Бганба Валерий.
Датшагьи ауи йшгIаликIгIазла, анхартаква рызбжа, абазарква рынхара ъатаджвыквырцIахыз ахъазла адезинфекция уысква рырхъйарала Россия ацхърагIара йакьазута йгIайтI.
Аоперштаб ахабарква
АуагIа акоронавирус шIкIгIара ачвхъыхчара знархару аоперштаб йшгIархIвазла, асквш 1925 ййыта апхъала йчмазагIвхаз абзазагIв уахьчIвала Гвдауыта ачымазагIвтара дыцIапI, ауи лаъаща хьантата йырпхьадзитI. Арахьарат агIвыджь бзихахтI. Азаджв ачымазагIвтара даъаркIвата айъазагIвчва йхъпшылитI, йгIвыджьхауа йунагIва дадгылхтI.
Апсны апны ГвжважвагIва аъаща щаквдыргылищтара коронавирус шIкIгIара агIарыбергьыльра йазынархата 200-гIв райхIа атестква йырхъыстI.
Апсны ахIаракьатчпагIвчва йгIащаквдыргылхыз агвчIагIвчпара мгIвайсра «ХIара хIадгылтI» йгьи Москва апсуа диаспора ауысхагIвчва Апсны абзазагIвчва ргIахчара йгьи азгIва шIыц абакIра йырзынархата Апсны йызлацхърагIуш ахча шазыркIкIуа ахабар дыргатI. УахьчIвала ахчата йазыркIкIхьатI сом мильуан 55 раъара.
Апсны апны акоронавирус ашIашIкIгIара згIва COVID-19 атшауацIыхра абакIра йацхърагIарныс зтахъу зымгIвагьи амаль рымапI ахча аларцIарныс Апсны Республика апынгьи Россия Федерация апынгьи Москва апсуа диаспора абанк реквизитквала йа«ХIара хIадгылтI» мгIвайсраареквизитквала йгьи Трыкв Республика ахьыла Адуней апсуа-абаза конгресс ареквизитквала, йа а-Конгресс асайт апны онлайн амальла ахча аларцIарныс. Ахчата йгIаталуа зымгIва Апсны абзазагIвчва рынцIри рызгIвадари ргIахчара йазалхта акоронавирус ашIашIкIгIара згIва COVID-19 абакIра йазынадырхуштI.


СквшыкI цатI "Апсны абльын Ду амадзаква" археология проект архъйара джвыквлищтара. Ажраква йрылаз аволонтер Никулин Василий ауи анхара йгIайыланацIаз алахIвараква хIыцагIвишауата йгIарауыз гIахIайхIвтI, ауат магIныта йрыму ауыслагьи аъачIвагIагIвчва драчважватI.
Никулин Василий, «Апсны абльын Ду амадзаква» проект йалу аволонтер
ЙагIвсыз асквш 2019 июнь мыз агIан Апсны апны щарда гIазцIазкIуа анаука проект "Апсны абльын Ду амадзаква" джвыквырцIатI. Ауи мурадта йамапI Апсны апны рахIа ймадзу, ауаса йанаъугьи – бзи-бзи йгIарымпшыхвс археология уыхвараква йрыуазакIу Апсны абльын Ду апны архъвыхраква акIвыршара. Асквш 2020 июнь агIан архъвыхыгIвчва сквшыкI йызпщылаз анхара агIарбараква гIархIватI.
АбИГИ археология хъвшара анаука нхагIв айцIба Кайтан Шандор унашва зхъицIауа археологкви атурыхдырыгIвчви ргвып абльын йалачпу 39-хауи 123-хауи ахъагылаква (Воронов Юрий йгIвыз Келасур дзыгIв апны зхъа джвыквылта Ингур дзыгIвдза километр 160 урата йызму абльын акарта апны йгIарбу ахъагылаква 279 йнадзитI - аредакция ррытаразга) йгьи ХьыцхIа кыт аргванква йаъу КIватаниа-Сурка къала рпны ажраква йрылгатI. Сара сынасып йгIанакIытI ауи апроект йалакву срылашвата сылаквала щарда збарныс.
Апроект анджвыквхIцIуз хIара хIпахь хачIвыта йхIыргылтI хазцIгIаракI рджьауапква гIахIауырныс: абльын анбадыргыл, йзыргылда, йыздыргылйа? СквшыкI ауацIа уахъгьи тшынгьи "архъа" йыквыз архъвыхыгIвчва пкъыгIва щарда гIараутI... Ауаса апхъанчIви уыхвара йапщылу амадзаква йгьрылымдзгIатI.
РыцIа пасата, асквш 2019 агIан, Гала район йаланакIуа ХьыцхIа кыт аргванква рпны КIватаниа-Сурка акIвта йызквдырпшуа акъала апны апшгIараква акIвшун. Ари ахъыхчарта ачпаща атурыхдырыгIв йгьи аштадырыгIв Адзынба Иосиф асквш 1958 агIан йгIацIцIыз йгIвыра "Апсны архитектура чвахъабагаква" апны йгIайырбитI. ЦIыпх ауаъа пщшурфкI (археология артефактква йырзыпшгIарныс ъаргвыгъу апны зхъа джвыквырцIаз ажра – аредакция ррытаразга) дрыхIазыртI, ауат зымгIва рпны йгIарауыз щарда йнадзитI: апхъанчIви нышвынтара, йапшым ацIыквкви ацIыкв йгIалху амачва птштшкви, айха пкъыгIваква.
Очамчыра район йаланакIуа Джгерда кыт аргванква йаъу 123-хауа ахъагыла апны йанпшгIуз ацIыкв йгIалху амачва птштшква, гIвлуыкI, дадырхъа, айха хIваспаква, дзадзы, ахрихыцхъаква, аунагIва пкъыгIваква рхъвква, ачIвыца йгIалхыз гвагванчкIвын чIыхвкI амгIа, ахча жвгъьай йашIырпшу айха гьажьыкI аквта кIынхIарата йгIараутI.
123-хауа ахъагыла йашIачпаз апшыхвырта ангIарбгъьатIа ацIыкв йгIалху апкъыгIваква, йжьирачпару ачIвымыгъ пщырцаква, апсауышвхIаква рыбыгIвкви рпыцкви гIацIшвттI. Ахъагыла ащапIы апны айха йгIалху акъьаба гIараутI.
Агвып йцIыхъвахауа хъагылата йъанхаз 39-хауа апны акIвпI, ауи Мачара дзыгIв атшпы йачвыхъарамкIва Гвыльрыпщ район йаланакIуа Мархьаул кыт апшцIакI апны йгылапI. Ауи ахъагыла архъвыхыгIвчва йыззымпшуаз джьащахъвара щарда днарбатI.
"АшвараххIвра йцIанакIыз" амадзаква
Археология жраква, араса йгIауахвырквын, йгIапсару, йауыру уыспI. Ауи йамагIну тамамта йанудыруа атшага, абель, ачIвыла зладыртIтIуа анахьанат аъамапсымаква унапIыцIата уанынхауа акIвпI.
Абар Апсны къральыгIва музей анхагIвы, апроект йалу Счастный Дмитрий йхIвауа: "Заман ауыра Апсны абльын Ду ахъагылаква рпны йгIауауаш дукI аъамква йырпхьадзун, ауи йгIалцIла хIара хIыхъазла йазалхта закI гIахIаура ныжьхта йшаъазлакIгьи закI гIахIауыргьи щарда йахвын. 39-хауа ахъагыла ахъазгIваца йгьгIалхIымхтI: атшыхчара ачIвагъвара анхIырхъвыхуаз хIара гвы ахIттI ауи агьагьара ацIыкв йгIалху апкъыгIваква шщардаз. Археолог йыхъазла ауи араъа "культура къабат" ззырхIвауа шаъу йагIарбагапI. Ауи апш щта ъагIанхауа ауагIа ъабзазуз йа ауырата йъагылаз апны акIвпI. Ауи акIвымкIвагьи, ахъагыла Согъвым ауи апшта йгьачвыхъарамта – ауыгьи аэкспедиция адгалра арымайрун, заманти къарути йакврыдзра атахъу рыцIа ймачIын".
39-хауа ахъагыла апны ажраква джвыквырцIара апхъала нивелирла (адгьыл апны йгIалырхуа тыпквакI рхIагIарала йагIвыргауа злащаквдыргылуа агеодезистква ръамапсыма – аредакция ррытаразга) тыпквакI рхIагIара щаквдыргылтI – ауи уацIыхъван йгIарпшыхвуа ауыхвара атопография карта анырчпауа йгIартахъхуштI. Ауи рчпара ахъазла ахъагыла цIазкIыз акыбква, атIура, ацIлаква хъырссатI. Йъанхушыз атып агIарыцкьари ахIагIараква ршвари мшкIы йакIытI. Ауи амщтахь ажра йалагатI.
Ахъагыла агваныла ангIадрыцкьуз гIвметIркIи бжакIи йнадзауа акIьышвхъа апны ашвараххIвра ацIахь, ахIахъвква злабадыркIуаз ахIашалацIа апны пифос (афачIвква зтарцIуз ацIыкв йгIалху мачва – аредакция ррытаразга) птшыкI гIараутI. Кайтан Шандор йшипхьадзауала, ауи ахъагыла андыргыл щаквдыргылныс йгIарцхърагIуштI.
Апсны абльын Ду ъадзагIарпшыхвуа археологква ари гIванхауата (йапхъахауата ахIаш апны цIыкв тшыт-тшыт Тхубун гарнизон 3-хауа аквгыла абльын апны архъвыхраква пычIвта йанакIвшуз агIан йгIараутI – аредакция ррытаразга) апхъанчIви уыхвагIвчва йгIадрысабапуаз ари амаль йаквшахIатхитI: йалныс ауыпI ахъагыла хъвашата рыцIа кIьасата шIыц-шIыц йдыргыхырныс, ацIыквквагьи ауыхвагIвчва рнапIы йгIацIашваз уыхвага пкъыгIвата йгIацIцIырныс.
"ХIара Апсны абльын Ду сквшыта йахъыцIуи ауи йаланакIуа ахъагыла кIьыдакви ауаъа йгIахIауа апкъыгIважвкви йырхъыцIуи кIьыда-кIьыдата йхIпхьадзитI, – ауыс зкву гIахIгвынйыргIвитI Кайтан Шандор. – Ауи йашвхIаусыгIву ари акIвпI: хъагыла кIьыдакI йа зджьара йадзхъагылу хъагыла гвыпкI гIахIпшыхвитIхIва уахьчIвала абльын шабгу андыргыл агIамта тамамта йгьхIзыхIвушым. Акамера нхараква (акамера нхараква архъа нхараква йызларапшым – атыдзуацIа апны йакIвшитI – аредакция ррытаразга) акIвхIыршата йгIахIауыз апкъыгIваква цкIы-цкIы йанхIырхъвыхра, ауи апхъала йгIадрыбергьыльхьата йаъугьи йанашIхIырпшра рыцIа тамамта закI хIзыхIвуштI. Ужвы йшаъула, йгIахIауыз археология пкъыгIваква ахъагылаква ргIаншара гIамта-гIамта йшата уаздырхъвыцитI. 39-хауа ахъагылагIваца гIауахвырквын, ауаъа йгIахIауыз апкъыгIваква Асквшышвквтаква – Азаман шIыц йырзуга йауашта йаъапI".
Очамчыра йгьи Гала районква рпны рыцIа пасата йакIвшаз архъвыхраква йгIарыквухырквын Гульрыпщ район йаланакIуа Мархьаул кыт апны ажраква рыцIа "хъазсакъра алата" йадгалан: гIвымшкI "архъа" йынхъун, гIвымшкI – атыдзуацIа. Ауи апш анхара адгалща аъачIвагIагIвчва тшпсырщарныс йахъазымкIва йгIарауыз апкъыгIважвква йырмагIну йазхъвыцырныс, рыцIа пасата йгIараухьата алитература апны йызквчважвахьаз апкъыгIваква йыршIдырпшныс лшарагьи гIарнатуан.
Азаманква йгIарылсыз агвы йгIатыцIуа асальам
ДжьащахъвапI апшгIараква акIвшауищтара йгIарауыз апкъыгIваква гвы гIазырбауа асуратква рныта щарда уъарынйауа – аджьаз йгIалху пыджь, джьынджь агьиква. Ауи йапшу "агвбзира" йаццауата ахъагылаква йрыгIвнабзазуз ауагIа абджьар рнапIыцIата рхъа йшзазгылуазгьи гвынгIвырапI. Ахъагылаква рпны ачIвыла ахъахь къабат апны аган 16 милиметIркI йнадзауата, гьажьдза йырчвата хы гIараутI – ауи ащацIа швокьква йыртарцIун. РыцIа кIьасата ауат рапш хы рыцIа цIолатагьи йгIацIырхтI.
Йшбергьльу апшта, йапхъахуз ахысга абджьар Асквшышвквтаква ртшауацIыхра агIан йгIаншатI. Йапхъахуз асквш 200 руацIа абджьарчпагIвчва ахыхъвшв рыцIа бзита йшаласуаш йадынхалуан. ХVI асквшышв ахъаква рагIан ащацIа йгIалху кшага гIархъвыцтI. АщацIа швокьква дукI тшрымпсахуата гIамта ауыра ауацIа йапшым акъральква рырква йрыман. Ажва ахъазла, ауи йапшу ахква аурышв рхъвква асквшква 1854-1855 рагIан йакIвшаз Кърым айсра агIан йгIадрысабапуан (Кърым дзыгIвбжьабжа, Севастополь апны ахьызхIвага согIаква зтиуаз асатучпагIвчва йшырхIвахуала). Апсны апны ащацIа швокьква ХХ асквшышв ахъаквадза йынкъвыргун.
Амцаблыри агIвычIвгIвыс йбыгIвшыгIвкви
Йара ауи акъабат апынгьи рыцIа цIолатагьи ацIыкви амцаблыра ащтакви – ауи кIьыдата хIаквчважвахпI – йрыцта абыгIвквагьи гIацIпIлауа йалагатI: амачв ахъвыкI, бгъарбыгIв, дзацIыс. Ауат апсауышвхIаква рыбыгIвквагьи ъарылаз йгIалцIла археологква апхъапхъа дукI чва гьырхъарымбатI. Ауаса аматерик (агIвычIвгIвыс йыщтакIгьи злам акъабат – аредакция ррытаразга) йаргвандзата гIвычIвгIвыс цламхIва апыцквагьи бзита йгIащаквхата йгIараутI.
39-хауа ахъагыла, Апсны абльын Ду анахьанат ахъагылаква райхIара рапшта, гIвбата йаквгылан. Ауи йаквшахIатхитI абльынква рпны йгIанхаз, ахъвымбылква зтадырчIвуз акIынхIараква. ЙгIарауыз абыгIвшыгIвква шщтIазла, акъала йангIагвыквс ауи агIвычIвгIвыс ахъахьы даъан. Ахъагыла агьагьара йхъылапсу амшIбылкви йшыта йагвццыз ахIахъвкви араъа мцаблыра мчыкI шаъаз гIауархIвитI. АгIвычIвгIвыс дъащтIаз аджьагьашва гIатагIврытI, абльынквагьи гIакIахIан агIвычIвгIвыс ауат дгIарыцIахатI.
АшвъаквакI йшгIархIвауала, акъала йангIагвыквсрыз апхIвыскви ацIайкви ахъагыла ацIахьпещ апны тшыцIаркIуан, абджьар ззыкIуаз ахъачваква ахъахьы йаъан, агъачва йрайхсуан, ахIахъвква рыквдрышвуан. Археологква ари агIвычIвгIвыс дхъацIи дпхIвыси узырдыруаш датша бгIвыкIгьи гьырмаутI: ауат йа амца йалабылтI йа абнашвырква йамцIыргатI. Архъвыхраква аналгара абыгIвшыгIвква ачIвыла йартхуаштI.
АбыгIвква рыдзхъа аджьаз йгIалху ачгIвыча ахъвквакI гIараутI (рыпшдзага зну джьынджь, бгъьума гвума йашIырпшыта йчпу ашIарпага, ачгIвыча йаквырдзахуа аджьаз тшытква, пслачва чвазшва йчпу, ахъварп йашIырпшу аджьынджьква), ащапIхъацIа йацIарцIуз айха наль, аунагIва мачвакви апкъыгIвакви (агIва йгIалху амачвхъазаква, айха мхIачIва, йжьирачпару ачIвымыгъква, айха хIваспаква, апсартква, айха цIапхатIыга, тхыпхата йчпу аджьаз напIыркIыра).
"Апроект йалу дзачIвызлакI йыхъазгьи ари йара йхъатала йакIвйыршауа йапхъахауа рхъвыхра нхара дупI. Ауи йгIалцIла йгIараулакIгьи швабыж йайгвыргъьун. РыцIа щардата йгIахIауыз ацIыкв тшыт-тшытква ракIвпI. КIьыдата йгIалкIгIа йауаштI айха пкъыгIваква. Агвып йрылу зымгIва ауат йаладрыкIьазызуата лахIвара гIарыларцIун", – йгватраква хIыцагIвишитI Счастный Дмитрий.
Амачва джьащахъвадза
Ахъагыла уаннашылра армала агъыцIара апны збльын швпIу пифоскI ахъшвалква гIанхатI. Ауи Гала район, ауаъа апхъала Келасур гарнизон ъаныргIалыз Апсны абльын Ду ахъвы рпны йгIарауыз апифосква йрапшпI. Ага йгвасразтынгьи, йгIащаквхаз атшыт-тшытква мачIпI. Ауи йапшу ацIыкв мачваква ачIвыла йыцIаржлун. АхIаш йгIалхта "хъчы" азырчпунта ацIгIвала ауи йыквдыргылуан, Апсны апны йыншалауа адгьылцIсраква рагIан йшпымтшуашыз апшта. Апифосква агIвдзы, дзы ртарчвун, фачIвы ртарцIун.
Йара ауи акъабат апны апифос гIвметIркIла йачвыхъарата удзышва лашарата цIыквхъкъьа йгIалху акIвпIи хъвашаква щтIан (амачваквакI анырчпуз ауат гIазлырхуаз йчвдырбблыз анышв йгIвыздза йхъыркъьун – аредакция ррытаразга). Ауат атшыт-тшытква рзазкIкIхтI. АзджьакI йъаптшыз апны кIынхIараквакI рыман. Ауи амачва йанынкъвыргауаркIвуз йшптшыз, ауаса атшытква чварнума закIыла йабадыркIыхта ужвыгьи йшгIадрысабапуаз йаквшахIатхитI.
"ХIара мачвакI йшаъаз апшта йанхIзыгIащаквыргылхуа хIайгвыргъьитI, йауа ухIварыквын ауи йазхIкIкIуа анаука дыррыква йрыланархIитI, апхъахьыла Апсны абльын Ду артефактква гвып-гвыпта йалухырнысгьи йацхърагIуштI", – йхIвитI Кайтан Шандор.
ЙгIарауыз ацIыкв пкъыгIвакви ацIыквхъкъьа тшытмыткви Азов къральыгIва музей йырщтийитI – ауаъа цIыквхъкъьачпарта пхатша ъаныз Кърым агIвадахь-марагIайырта апны йырчпуз ауи йапшу апкъыгIваква щардата йаъапI. Амузей аъачIвагIагIвчва йшырпхьадзауала, Апсны апны йгIарауыз апкъыгIваква Осман заман йауапI, даргьи Апсны акъральыгIва музей апны йадыргалыз апхъанчIви пкъыгIваква ргIарбарта дырбайушта йаъапI.
АбджьарчпагIвчва ъазаква
Ахъагыла апны ажраква рагIан рыцIа хвы змата йгIарауыз аджьаз йгIалху ахтрышвтга акIвта ухIва йауаштI. Ауи ах гьажьква алагIатдрышвтуан. ГвынгIвырахатI ауи апхъала йгIарауыз агвып рпны амакIыра щардагьи гIазлыцIыз айха мхIачIва ъагIадрысабапуаз. Ахтрышвтга йалагIатдрышвтуаз ахква рган 13 миллиметркI аъара йнадзитI.
Йджьащахъву ачIвыйа: 39-хауа йгьи Джгерда йаргвану 125-хауа ахъагылаква рпны йгIарауыз йрапшу ахтрышвтгаква акъазакъ-некрасовецква ъачIваз акытква рпынгьи йгIараутI. Асквш 1730-ква рагIан Россия рыр ангIайуаз ауат акъазакъква рыуа азджьакI Осман паштахIыгIвала йхъысхтI. Дара ауат йрапшу ахтрышвгаква гIараутI Къвбинажв дзыгIв, Азов, Анапа, Лютик/Сед-Ислам, Аккерман къалаква – Осман паштахIыгIва йаланакIуаз аштаква – рпны. АъачIвагIагIвчваквакI йшырпхьадзауала, ауат трыкв хтрышвтгапI.
"Йшбергьльу апшта, Амшын КвайчIва Алагъь-МарагIайырта тшпы апны Апсны угIалагата Таманьдза апсуа-адыгьа уагIа бзазун. Ауи йгIалцIла арат ауагIахъаква ркультурала, рцIасквала, рдинла йаквшвитI. Ауыла йгIауахвырквын, Апсны абльын Ду апны йгIахIауыз апкъыгIваква ауи азаман агIан ауагIа рыцIа тшызцырчпуз гIадырбитI. Ауи акIвпI ахъагылаква рпны йгIарауыз апкъыгIваква рызджьакI апхъазаман йбзазуз ауагIаква, ажвапIта – акъазакъ-некрасовецква, йынкъвыргуз йызрапшу. Ауи джьаущушта йгьаъам. Ауи акъазакъква ащхъагIвчва рчгIвыча шнарахвыз йапшпI", – йхIвитI Счастный Дмитрий.
КIьыдата уаквчважвушта йаъапI 39-хауа ахъагыла апны йгIарауыз хщрыпызшва йрыхъву ахIваспа. Хщрыпызшва йчпу хIваспа апхъазаман йгIашIарышвта уахьчIва йъагIадзазгьи агIв баца алапыркъитI. Рчпащала ахIваспаква тшгьрымпсахтI, ауаса рыцIа-рыцIа мачIта йгIадрысабапитIта псайспамцара йыдзхитI.
Хыхъвшвума аджьыкIума?
Абльыни ахъагыли шапщылу тамамта йгIаддырдырра ахIатырла археологква ахъагыла агваныла йдучвамкIва шурфкI гIаржытI.
Сантиметр 20-кI аъара ангIаржы апсауышвхIаква рыбыгIвква, ацIыкв птштшква гIацIшвтуа йалагатI. ТIакIв рыцIа йанбгъал ахIахъв йгIалху члахIваракI гIараутI. Йъадзажуаз археологква ауи йаларчпуз ауысла ргвгIанаграква рхIвун. Йапхъахауата, ачлахIвара апсуаква йшырчпалауа апшта аджьыкIа аладрыхIазырныс ауашын. Ауаса аджьыкIа зларчпуз ахIахъв къьакъьа дуква – ахIакъьаква (йазалху хьщыга хIахъв) ракIвын. АчлахIвара ахIвра ъазагIваква тадырпIапIарнысгьи аурын. Йхпахауатагьи, ауи ахыхъвшв талауцIарныс йаквыргIапспI. КIавкIаз апны ахыхъвшв селитра, тIгIвыш, джьма созан, рачва, йазалху хIвра йгIарылырхуан, члахIварала йа напIылалуыла йдрыхIазыруан.
ЙгIашIыхIпхьадзаз апкъыгIваква йырхъазымкIва ажраква рагIан хIаш, хъва щардата йызлаз адгьыл къабат апны йгIараутI: хIахъврачва тшыт-тшыт, луцIгIва дукI ахъвы, айха хъшвал, йырпIапIаз хы, цIыквхъкъьа кIара аквыгIвта, апсауышвхIаква (хIвамакъ агьиква) рыбыгIвква, зхъаква адымсылуа айха гвыргвыр – ауи йаларчпуз гьгвынгIвырам. Йара ахъагыла ауацIа апны хIахъв члахIваракI гIацIырхтI. ЙгIарауквазла йгIауахвырквын, ауаъапны аунагIва уысква ъархуз пещкI аныргIалхарныс аурын.
Ахъагыла рыцIа кIьасата йшгIадыршIыцхыз гIаупхьадзарыквын, рыцIа пасата араъа йаъаз апкъыгIваква йъартахъыхмыз йгIалцIла абльын зтшпынгылу апххъа йтарпсахта ухIва ауаштI.
"39-хауа ахъагыла апны йпасу агIамтаква йырпщылу апкъыгIваква заъам ауи гIамта-гIамта йъагIадрысабапуаз йгьи зныкI йъакIадрышвхыз акIвхарныс ауаштI. Ауи йъахъвашаз йгIалцIла йкIадрышвхта уацIыхъван йгIащаквдыргылхта йгIадрысабапуа йаталагахта йаъазтын ахъагыла ахъшвалква шIыц-шIыц уыхвага пкъыгIвата йгIадрысабапхтагьи узыхIвуштI. Ауаса йанцара апхъала йаъаз акультура къабатгьи ыквырхтI. Ауи цIабырги йцIабыргыми удырра ахъазла Апсны абльын Ду ахъвква зымгIва рпны археология пшгIараква акIвыршара атахъыпI", – йхIвитI Счастный Дмитрий.
"Апсны абльын Ду амадзаква" проект апкъ йтата йакIвдыршушыз аэкспедицияква алгатI, ужвы йгIарауыз апкъыгIваква урыдынхалра атахъыпI. COVID-19 пандемия ъагIаджвыквлыз йгIалцIла археологква рпахь йдыргылаз азцIгIараква – Апсны абльын Ду зыргылда, йанбадыргыл, йыздыргылйа? – август агIан акIвпI джьауап анрыртуаш.
"Апроект гьалымгастI. ХIара йгIахIауыз апкъыгIваква рыдынхалра (шифр рытра, йшаъу гIвра, гвып-гвып йалыхра) хIпырапI. ХIгвыгъитI адзын ахъадза ауи анхара хIалгушта. Ауи амщтахь пресс-конференция адыгIгалта хIынхара йгIанацIгIаз хIаквчважвуштI, Апсны абльын Ду рахIа йджьащахъву артефактквагьи гIахIырбуштI", – ауыс уахьчIвала цIхъва айтитI Кайтан Шандор.
Архъвыхраква "Амшра" фонд ацхърагIарала йакIвшитI.


Абаза уагIа рпахь йгылу ахачIв хъадаква, хIыбызшвалагIвчва рапхъанчIви Псадгьыл йазгIацапахра ахъазла йчпачIву, аэтнос атшауацIнарыхра знархару апрограммаква руысла йинтервью швгватра азынахIырхитI Адуней апсуа-абаза конгресс ЙхIаракIу асовет аунашвачпагIв, Абаза-апсуа уагIахъа ртшауацIыхра ацхърагIара знархару Адуней адкIылара «Алашара» апрезидент Эгьзакь Мусса.
Айчважвара акIвлыршатI Ардзынба Аста.
– Уымш бзита, Мусса ХIабальа йпа! Йапхъахауа сазцIгIара ззынарху ари акIвпI: уахьчIвала апсуа-абаза уагIахъа рпахь йгIаншаз архъвыхра дуква хIышпарылсра атахъыйа? Амальта йнахвчIвйа, йчпачIвыйа хIэтнос тшауацIнахуа ймгIвайсырныс ахъазла?
– ХIара зымгIвагьи датшата хIзайчважвауа, хIзыдзыргIвуа, хIзагвынгIвуа шIыц-шIыц тшазыгIбжьахра атахъыпI. ХIадкIылата йхIызгIарыбергьыльра атахъыпI йырхъйачIву ахачIвква, ауат ахачIвква рырхъйарала йнахвчIву амальква. Араъа магIны амапI зымгIвагьи йгIахIгвынгIвуа бызшвакIла хIчважварныс, хIштгIачвакIу гIахIгвынгIвуата хIазазаъахарныс, хIыуа дзачIвызлакIгьи йдырырныс йара йхъауыс, йхъвыцраква, йажваква, йырхъазымкIва, йаргванква рыхъазлагьи джьауап шикIуа. ХIтгIачва рыуа заджвы йызниуа, дзынйауа арахьарат гвалымста тшазырчпа йгьауашым, хIыуа дзачIвызлакIгьи дазхъвыцра атахъыпI йара йхъазымкIва арахьарат зымгIвагьи рбзазара шбзийызлуш.
ХIара хIуагIахъа тгIачва дукIта акIвпI сара йшызбауа, атгIачва рпны заджвгьи дгьгIвымам!
– Абзазара апны ауи хIшпазгIайра атахъыйа?
– Лагъь КIавкIаз апны хIара швапха бзи хIымапI. ЙаразакIы зны йхIва йауаштI, йгIванхауа йухIварныс сабап гьалам. ЙзачIв ажвазлакIгьи уыс ащтагIайра атахъыпI. Ауысква йырнархарата апрограммаква лыхIхитI, ауат рырхъйара тшгIадызкIылуа хIуагIа рыцIа-рыцIа йшщардахуш хIащтапI.
Швапхата йгIазгпI хвысквша рапхъала гврыдзгала збзазара рчвыз кыткI – ажвра ъащардаз, ауагIа рылапшква ъамцыраз, йчпачIву заджвгьи йъайымдыруаз, адгьыл шварахъвала йъацIакIыз. ГвырбзигакIгьи гьаъадзамызтI. УахьчIвала акыт абзазагIвчва гIвыджь гIахIахвырквын азаджв йбизнес-план йымапI, абзазагIвчва дара-дара акыт аурамква дырчIаджьтI, парк гIандыршатI, Акультура тдзы дырчIаджьхтI. ГIвысквша-хысквша рапхъала адгьыл йадынхалуаз мачIгIвын, ужвы араъа йызднымхалуа адгьыл гьубахуам. АуагIа тшгIащтIырхын йынхауа йалагатI.
– ЙачIвыйа згвы ыдзыз ауагIа рдунейпшыща злапсах йауашта йаъу? Агврыдзра йалцIта ауагIа бзазара гIальамат йшпаззцуш?
– ХIара апхIвысквагьи ахIбачвагьи рыжвлараква гIанхIыршатI. Къарча-Черкес апны йаъапI быжьсквша цIуата аэтнос ргIахчари ртшауацIыхри знархару апрограммала йынхауа «Алашара» адкIылара. АдкIылара апны йапшым анархартаквала аунашвачпагIвчва нхитI - чкIвынргIа руысла акIвызтынгьи, атгIачви асабикви, аспорт, азгIвадарахчара, арыпхьара уысквала ракIвызтынгьи. Анархарта унашвачпагIвчва йагъьу аъачIвагIагIвчвала йалу аэксперт советква гIандыршитI. ХIацацхърагIумцара йырхъйачIву ауысква гIахIрыбергьльитI, апрограмма йалахIцIитI, уадыргIвана абзазара йацалагIжьитI. Абараса хIынхитI быжьсквша цIуата.
ЦIыпх хIара абаза жвлараква йара организациякI апны йадхIкIылтI, ауи «Апсадгьыл» ахьызпI. ТгIачвакI рапшта йацахъуа «Апсадгьыл» хIпрограммаква абзазара йаларжьитI. Апрограммаква йауацIыхта хIрыдынхалитI, кытипхьадза рыхъазла кIьыдата, абзазагIвчвагьи анхара йгIалалуата. Дара абзазагIвчва рагъь гIвымакIгьи йгьидырам акытква руыс зкву. Апрограмма хIанадынхалуа акыт къарута йрымугьи гIахIпхьадзитI – акъыльла, млыквла, датшала. ЙащтагIайуата акыт абзазагIвчва ауыс йызлацхърагIуш лшарата йрыму хIырхъвыхитI. Акыт абюджет анхIпхьадзауа йгIахIрыбергьльитI арайон, ареспублика, афедерал квта ртланыкъвалагьи ауи ахчата йазалху.
– Ауи ажвлара нхара азазаъащата йазрымайа атачIв къральыгIва уысхартаква?
– АкъральыгIва уысхартаква гвынгIвыра цIола гIадырбауата йхIзаъапI. Ауи хIара хIыхъазла магIны ду амапI. Уызуу ареспублика акIвызтынгьи заджвгьи закIгьи йумырдыруата ахъаз угIайта, ауагIа азукIкIыта, закI гIаргвынуыргIвырныс уалагауа – ауатква гьангIалуам. Апхъапхъа хIара культура, спорт, анахьанат анархартаквала йлырххьу ареспублика программаква тшрыхахIыргIвазитI. Ауат апрограммакви хIара хIчIвкви шаццуш апшта хIрыдынхалитI, уадыргIвана, абзазара йаналагIыжьуа, ацынхара хъгалрата йаму ауагIа йшырбуш апшта.
– «Алашара» адкIылара ашвапха йгIахъыхта Адуней апсуа-абаза конгресс анхара апны йгIарысабап йауаш ачIвыйа?
– ХIара АААК аустав апкъ йтата хIуагIа ъабзазауа ашIыпIаква рпны атачIв хъвшараква гIанхIыршара атахъыпI, ауат рцхърагIарала АААК атланыкъвала йлыххауа апрограммаква абзазара йалагIыжьуаштI. СынчIва асквш аурала адиаспора рыхъазла апрограммаква хIрыдынхалуаштI: къральипхьадза, штипхьадза – кIьыда-кIьыда. ГвынгIвырапI йъакIвызлакIгьи дара ркъральыгIва хабзаква шщаквгылу, ауат йгIархIвауа ажванахъаква йрыквыргIапста хIынхара адыгIгалуаштI.
Ауи акIвымкIва гватра азыхIчпалуштI агIвымакъральква рпны йгIаджвыквхIцIауа ауысква рырхъйара ауаъа йбзазауа хIабашталагIвчва шазыхIазыру. Архъвыхраква акIвхIыршауамцара ауат ргIарбараквала хачIвыта йгылу рыдынхалрала амальква гIахIрахуштI.
– Йзапш хачIв хъадаквайа АААК здынхалра атахъу?
– Йхъаду ахачIвква пщба йнадзитI. Йапхъахауата, хIабашталагIвчва йъанызлакIгьи йгIаута хIынхара йгIадкIылра атахъыпI. ЙгIвбахауата, къарута йхIыму адхIкIылта хIуагIахъа пхьадзара йалахIара акIвымкIва йшалымдзгIушла амальква нахIахвуаштI. Ауи йаццауата ахIаракьатра йалу хIуагIа адкIылра атахъыпI, лшарата йхIыму шхIызгIарыбергьыльуаш апшта. ЙцIыхъвахауата, Апсны къральыгIва агIахчари атшауацIнарыхри анархарата йалачпу апрограмма хIадынхалра атахъыпI.
Адунейла хIаракьат къарута йхIыму адхIкIылта хIацынхуштI Апсны анархартаква зымгIвалагьи джьгарта штшауацIнахуаш апшта. Араса акIвпI хIайщчви хIахщчви дара-дара рапхъанчIви Псадгьыл йазгIайхырныс рылшауата амаль шхIзыгIаныршуш. Апсны апны апсуаква рхъазы ауи гьрылшушым, зымгIва хIацIагылата хIацынхуштI, йшпакIву ухIварыквын ауи зымгIвагьи йацхIпсадгьылпI. ХIара хIкъраль хвыц зылшара дуу къральта йхIчпара атахъыпI, ауи ауысла хъгалрата йаъу щардадзапI.


АуагIа коронавирус згIва йачвыхчарала аоперштаб хабар аргатI Апсны апны COVID-19 шIыцта хгIвы йшгIарахвыз, ачымазагIвква рыуа заджвы дшпсыз.
Июль а 31 агIарбараквала Апсны апны коронавирус згIва шIыцта хгIвы йгIарахвтI. Ауи апхъала йчмазагIвхаз дрыуата заджвы Гвдауыта аквта район чымазагIвтара апны дпсытI. Ауи апш хабар аргатI ауагIа коронавирус згIва йачвыхчарала аоперштаб.
COVID-19 зхьуата йпсыз ачымазагIв сквш 79 дыртан, ауи Согъвым акъала чымазагIвтара акардиология хъвшара дгIацIырган июль а 26 атшын дхIатлата Гвдауыта агоспиталь дгIаргтI.
"Ауи йаъаща зхIатлахаз йымаз апневмония ковид йъазцаз, йаргьи йгвы акшаща алазырпIатIуз гвыхь ъайымаз йгIалцIла акIвпI. ЙцIыхъвахуз амш ауи псып йзымхъауа дцатI, рахIагьи далапIатIан йрапхIаква мчыла псып тадрысуа йалагатI, ауаса ареанимация амальквагьи гьйымхъвахтI. АчымазагIв псып ъайзымхъуз йгвгьи тамамта йъанымхуз йгIалцIла йпсы цатI", – гIанахIвитI ахабар зну агIвыра.
Аштаб ауысхагIвчва йшырхIвазла, йагIвсыз ацIхи амши руацIа коронавирус рыхьуи йрымхьуи ауысла 26-гIв дырхъвыхтI, COVID-19 диагноз хгIвы рпны йщаквдыргылтI. АзгIва зхьуа ауагIа йрыднагалкваз ужвыгьи йдырхъвыхыркIвитI.
"Ужвы ари асахIат Гвдауыта Аквта район чымазагIвтара апны коронавирус шрыхьуа щаквдыргылхьата 17-гIв щтIапI", – хабар аргитI аоперштаб.
Пандемия гIаджвыквлищтара Апсны апны зымгIва шалакIу 84-гIвы коронавирус рыхьуата йщаквдыргылтI, ауат йрыуата 37-гIв бзихахтI, хгIвы псытI.


Июль а 23 Апсны апны АкъральыгIва баракъ амш дыртлапIатI, ауи апсуа-абаза уагIахъа сквшигIадза адуней шабгу апны йауацIыху гвыргъьахъвта йнардаслитI.
Барганджиа Саид
Апсны Республика АкъральыгIва баракъ амш дыртлапIатI Согъвым апны апщаша июль а 23 агIан. Агвыргъьахъв чкIвыныргIи спорти руысла ареспублика АкъральыгIва комитет йаднагалтI, ауыс йацыркIтI Согъвым къала аунашвахъцIарта чкIвыныргIи спорти руысла ахъвшара, Апсны Республика культурала а-Министерства йгьи Адуней апсуа-абаза конгресс.
ТшынларкIвата акъала хъада апны угвы йаланархIун апсуа ныпла йдрыпшдзата аурамквала йалсуаз йазалхыз автомобиль: амашина апсуа ашваква гIатгун, йаргьи аурам йыквыз ауагIа аргвыргъьун. АзджьакI ауи "дауыш ду зхъыцIуаз" автомобиль гIаларкIуанта агIахIвраква джвыквырцIун.
Абаракъ амш йазынархаз агвыргъьахъв уысква «МотоАбхазия» йгьи RidebikeApsny жвлараква йадыргалыз мотоциклли велосипедли гIамдарала йджвыквылтI. Ауи йызтахъу далал йауан. ЙгIайуашыз зымгIва акъала аунашвахъцIарта адзхъа апарк апны тшазыркIкIытI. АщардагIв амшгьи Апсынгьи йырдамыгъу анып рнапIыцIакIын. АуагIа рлактаква агвыргъьара гIарныпщуан, зымгIвагьи азаджв азаджв йайхIвахIвуан, рпсадгьыл акъагIари ажвгIванд мамыри азыртахъта йазхIвахIвуан.
Согъвым абзазагIв Габлиа Астанда хъвлапнипхьадза велосипедла дамдитI. Агвыргъьахъв йазынарху агIамдара уалал йауашта йанылдыр "швабыж дайгвыргъьатI".
"Са сшапшуала, ауи уаднакIылитI. ХIара зымгIва хIацыпI, хIгвыргъьитI. ЗымгIвагьи агвыргъьахъвла срайхIвахIвитI", – лхIватI Габлиа Астанда.
ЙащтагIайуата Чанба Самсон йыхьыз зхъу Апсны адрама театр апны АкъральыгIва капелла ашвахIвагIвчва концерт гIадырбатI. Согъвым абзазагIвчва щардагIв ауи апш концерт йапшырныс алшара гьагIврымщттI, йаргьи лахIвара мчы гIарыланацIатI.
"ЙъасхIвауагьи спхащитI, сара йахьчIва йапхъахауата хIкапелла аконцерт сапшытI. Ауат рашвахIваща кIара сзымхIвахуа сачпатI. Ари йапшу амш апсуа уагIа рашваква йалкIгIата угвы йнадзитI", – йлахIвараква хIыцагIвишатI Думава Марлен.
Амш йагIаншара хъадата йалтI ауагIа ргIамгIвайсра. Афакелква знапIыцIаз агвып йгIакIвдыршаз ауагIа метр 20 зуру, зган 10 метркI йнадзауа Апсны АкъральыгIва баракъ рымата АмхIаджьырква рдзытшпурамла йагIвстI.
"Ауи зджьара йгIанымхауата йгвлахIаран – ауагIа жвагIвпхьадзара урылата хIнып нкъвугарныс. Арат асквшква зымгIва сара ауат амгIвайсраква асуратква рпны йызбун акIвмызтын зынгьи сгьрыламызтI. Саъара гIасхъахIатI", – ллахIвараква гьылзыцIамкIтI Папава Марианна.
Ари атшын йакIвшатI йапшым атурых гIамтаква рагIан Апсны ауагIахъара агIарбагаква ргIарбартагьи.
АгIамгIвайсра амщтахь зымгIвагьи Апсны адрама театр апахь йайззахын ауаъа йырзадыргалыз ашвахIвари агIахIвракви йырпшытI. ЙгIайззаз рпахь йгIахъвмартI "КIавкIаз" уагIахъа гIахIврала ансамбль, Хвынцариа Отар йыхьыз зхъу ауагIахъа ъамапсымаква р-КъральыгIва оркестр йгьи "Шаратын" КъральыгIва ансамбль йалу асаби гIахIвра студия "Йайрума".
Ауахъ рахIагьи йарыпшдзатI згвы йгIащтIнахуаз зымгIва злаз "Аураща" апсуа ацгIахIвра.
ЧкIвыныргIи спорти руысла АкъральыгIва комитет аунашвачпагIв йтарагылыгIв йхъвдаквцIараква зырхъйауа Цушба Давид йгIаликIгIатI АкъральыгIва баракъ амш артлапIара "цIас пшдзата йшщаквгылхьаз". Ауи йшихIвазла, сынчIвагьи ауи йанакIвызлакIгьи апшта уагIа щардагIв алата йадыргалуашын, ауаса апандемия йгIалцIла йшыртахъыз апш йгьырзымчпатI.
"Абаргвыраква уадыркIылитI, йахьчIвагьи ауи хIаквшахIатхатI. Ари ймайрам агIамта ари апш гвыргъьахъв адыгIгалырныс йапшым адкIылараква гIахIцхърагIатI. ЙалкIгIата сшырзыразу расхIвра стахъыпI Адуней апсуа-абаза конгресс ауысхагIвчва, кIьыдата лыхьыз схIвапI апхIвыс советква рунашвачпагIв Ардзынба Гета. Зуыс ауи апшта бзита йыззырхъйауа ауагIа урыцынхарныс гвлахIарапI", – йхIватI Цушба Давид.
Ауи дшхъвыцуала, ага агвыргъьахъв йшыртахъыз апшта йырзадымгалызтынгьи, йхъаду – ахIауа апны анып амш апсып ныкъвун, ауагIа тшадыркIылын ахъвмарра йгIалалтI.
Агвыргъьахъв адгалагIвчва йрыуазаджвыз Адуней апсуа-абаза конгресс йаланакIуа апхIвыс советква рунашвачпагIв Ардзынба Гета АААК ахъазлагьи Апсны ауагIа зымгIва рыхъазлагьи ари амш анахьанат амшква йшгIарылхIвауа гIалылкIгIатI.
"Ари агвыргъьахъв адуней шабгу йхъылапсата йбзазауа абаза уагIахъа йгIарыцIанакIуа зымгIва аднакIылитI, йаргьи, ажва аламкIва, Апсны апны йауацIыхта йдыртлапIитI. Ауи акIвпI Адуней апсуа-абаза конгресс ауи йазынарху ауысква ансисквшагьи йызгIарылалуа", – лхIватI Ардзынба.
Ауи йшылхIвазла, цIыпхгьи АААК АкъральыгIва баракъ амш артлапIара йагIаджвыквцIагIвын йгьи йадгалагIвын.
"ЦIыпх хIара "Аураща" гIахIвра цIаста йгIаджвыквхIцIатI, ауи агвхахIвара, ацзакIыра гIазырбауа гIахIврапI. ХIара йхIчпауа зымгIва ацзакIыра йазынхитI", – йгIахIгвынлыргIвытI Ардзынба Гета.
Барганджиа Сандро йтгIачва йыцта Гагра дгIатыцIын агвыргъьахъв далазларныс дгIайтI. Ауи йшипхьадзауала, "ари йапшу ймайрам агIамта" агвыргъьахъвква йалкIгIата магIны рымапI.
"ХIара хIсабиквагьи хIыцта хIгIайтI. Швылаквала йыжвбитI ауат гвыргъьарата йтарцIауа, зымгIва шыргвапхауа. АуагIахъа фаша зышву ауагIа анубалауа мачIсачIпI, ауаса уахьчIва, анчва йбзирала, бзидздзагIв урынйитI. АцIайква йрымаджьащахъвата анып, афаша йырзынарху ахабарква йрыздзыргIвитI. Ауи гIальаматпI. ЗымгIвагьи АкъральыгIва баракъ амшла срайхIвахIвитI", – йхIватI агвыргъьахъв асас.
Агвыргъьахъв, ахъвмарра йалаз ауагIа рыуа щардагIвы, цIабыргыта, фаша рышван – дугьи хвыцгьи. АсабиквакI рдзамгIваква анып рнын.
Уатырба Милана 11 сквша дыртапI, ауи лабаду Барцыц Анатолий дйыцта дгIайтI. АпхIвыспачкIвын амаль лымата абаракъ амш шагIвлымщтуа гIахIалхIвтI. Ауи йазалхта йылзырдзахыз чгIвыча лымапI. Асквш шабгу ауи ари агвыргъьахъв дазпшитI бзидздза йылбауа аъахвтан лшвылцIара ахъаз.
"Сара ари агвыргъьахъв швабыж бзи йызбитI. ЙсзымчхIахуа сазпшуан", – лхIватI апхIвыспачкIвын.
ДжьапIуа Ардагьи лсабиква лыцта дгIайтI. Ауи йцIыхъвахауа ахысквша лтгIачва ари агвыргъьахъв шагIврымщтуа гIахIалхIвтI.
"Ауи, цIабыргыта, гIаншара дупI. Сара ссабиква йхвыцищтарагьи анып атурых рымагIальаматпI, ауи йгIанарбауа йазцIгIалитI. ЙалкIгIата ауат йхътIу анапIсаргвыцIа ргвапхитI. Ари йапшу агвыргъьахъвква атахъыпI, ауат асабиква рпсадгьыл бзи йшырбуш йазырбжьитI", – йылпхьадзитI ДжьапIуа Арда.
Абаракъ амш агIан, уагIа щардагIв злу антахьгьыт ауысква рпны апшта, йызтахъыз дзачIвызлакIгьи швъа йгIвыта АААК далал йауан. Ахъвлапын ауацIа а-Конгресс асатырква 30-гIвла йгIарылахIатI.
Агвыргъьахъв адгалагIвчва йдрыхIазырыз апрограмма йаналгагьи ауагIа цIыхквтадза йгьамцIымцIхтI: ашва рхIвун, йгIахIвуан йа ргвы чIвандзыкIьа йайчважвун.
Апсны Республика ауыжвгIанчIви къральыгIва баракъ асквш 1992 июль а 23 атшын Согъвым (Акъва) къала апны йакIвшаз Апсны Республика ЙхIаракIу асовет асессия апны асквш 1978 агIан йнарахвыз Апсны АССР а-Конституция къару амахымкIва, ауи атарала асквш 1925 агIан йнарахвыз Апсны ССР а-Конституция шгIащаквдыргылхуа ауысла щаквыргылра аннарахв амщтахь йдрыбагъьатI. Асквш 2005 йгIашIарышвта Апсны Республика АкъральыгIва баракъ амш гвыргъьахъв мшыта июль а 23 агIан йдыртлапIалитI. Ауи атшын Апсны апны ауагIа агвхахIвара йалата ахъвмарраква адыргалитI.


Москва апсуа диаспори «ХIара хIадгылтI» мгIвайсри акоронавирус абакIра йазалху айъазара гуманитар цхърагIара адыргалын Апсны йгIаргтI.
Москва апсуа диаспора (МАД) йгьи «ХIара хIадгылтI» мгIвайсра ркъарула COVID-19 абакIра йазалхта Апсны йгIаргтI айъазара гуманитар хIатлара. Агуманитар цхърагIара йаланакIитI ИВЛ аппаратта 21, ауат ангIадрысабапуа йгIартахъхауа апкъыгIваква, апульсоксиметрква, контакт змам атермометрква, айъазагIвчва рхъа злархчуш апкъыгIваква – йазалху ахъыхчара чгIвычаква, аларбгIвыгаква, ареспиратор медицина маскаква, зынгIарысабапрата йгIартахъхауа амедицина пкъыгIваква.
Москва апсуа диаспора апны акоронавирус COVID-19 апшIагылра, абакIра ауысла Апсны ацхърагIара знархару а-Штаб аунашвачпагIв Шакая Беслан йшгIаликIгIазла, апандемия ага баргвыра аъаща гIахъшахъыцIызтынгьи Апсны ахъазла йауацIыху ацхърагIара адыркIылырныс рылшатI. Ари агуманитар цхърагIара адыргалырныс ахъазла ахчала ркъару аларцIатI абашталагIвчва йгьи «ХIара хIадгылтI» мгIвайсра.
«ЙгIалкIгIара атахъыпI джьгарта йацIагыла йшацынхауа Москва апны йаъу хI-Штаб ауысхагIвчви, «ХIара хIадгылтI» мгIвайсри, Москва апны йгIаныршу Апсны айъазагIвчва рассоциации. Ауат Апсны азгIвадарахчара аминистерства йрайкьангьашын швабыж йкъытта Апсны ззыбжадзу аъамапсымаква Россия ауацIала йгьи агIвыма къральква рпны уахъгьи тшынгьи йамайчуата йпшгIумцара йгIараутI. Сара гвыхътыла зымгIвагьи сырзыразпI гвчIагIвра ду гIадырбауата араса бзита йъацынхаз ахъазла», – йхIватI Шакая.
Ауи йшгIацицIахызла, йырхвгIаз аъамапсымаквагьи апкъыгIваквагьи Апсны азгIвадарахчара аминистерства йдрыхIазырыз, йдрыбагъьаз ашIыпхьадзара швъа апкъ йтата ауи адресла йырщтитI. Агуманитар цхърагIара ареспублика аминистерства йаннадзара амщтахь ауи Апсны айъазара нхартаква йырзыршахуаштI. Агуманитар цхърагIара анагвындыргIвра амщтахь ауи йгIаквчважвауа ахабар а-Министерства асайтгьи МАД асайтгьи йгIаквырцIахуаштI.
Алогистика акврыдзраквагьи атаможня уысквагьи COVID-19 атшауацIнамрыхри абакIри руысла Апсны ацхърагIара знархару МАД а-Штаб йахъвдаквнащттI.
«Швабыж йгIахIцхърагIатI атранспорт компания «Абаза Транс» – дара рахчала агуманитар хIатлара азбжа Апсны йыргатI. «Абаза Транс» гвыхътIыла йъагIахIцхърагIаз, азгIва абакIра ркъару ъаларцIаз ахъазла йалкIгIата хIырзыразпI», – йхIватI а-Штаб аунашвачпагIв.
Ауи йшгIаликIгIазла, Москва апсуа диаспори «ХIара хIадгылтI» мгIвайсри йазыркIкIыз ахчала йырхвгIаз аъамапсымаква, апкъыгIваква, ахъвшвква зымгIва шалу уахьчIвала йрыквшватI сом 39 751 276, ауат йрыуата МАД йаларцIатI сом 6 658 349,96.
Апсны апны акоронавирус абакIра ахъазла Москва апсуа диаспора йазыркIкIыз ахча абгата йгIауахвырквын сом 8 036 500 йнадзитI, йрытамамтI Шакая.
«АцхърагIара адкIылра ауысла хIынхара гьашIахIрысуам. Апхъахьыла йхIчпауа ауысква рхабаргьи йтахIымщахIауата йшвхIырдыруаштI, ахабар шIыцква МАД асайтгьи асоцсетквагьи йыртахIцIалуштI», – йхIватI МАД аштаб ахъада.
Апсны апны COVID-19 ауысла аоперштаб аунашвачпагIв йтарагылыгIв Конджариа Алхас йара йхъатала Москва апсуа диаспорагьи «ХIара хIадгылтI» мгIвайсрагьи дшырзыразу йхIватI.
«ХIара хIхIаракьатчпагIвчви Москва йауу хIабашталагIвчви агвжважвагIва ангIанша йгIашIарышвта зынла йгIахIыдзхъагылтI. ЙахьчIва хIара йгIахIадзатI швабыж магIны ду зму ацхърагIара. Абгата йгIахIгвынгIвитI уахьчIвала ари ахIатлара агIаграгьи баргвыра ду шапщылаз. ХIхIаракьатчпагIвчви Москва апсуа диаспори уыста йгIаншаз зымгIва ахъвдаквырщтын агуманитар цхърагIара Апсны йгIадырдзатI. Анчва дырзыразхатI!», – йхIватI Конджариа Алхас.
Ауи йшгIацицIахызла, азгIвадарахчара аминистерства акъраль айъазара нхартаква рбжараква гIарпхьадзумцара ацхърагIара агIвыршуштI. Ауи йшихIвазла, хъгалра зыртуаш коронавирус шIкIгIара гIазахвыз ачымазагIвчва йрайъазауа ачымазагIвтараква ракIвпI.
Апсны ахIаракьатчпагIвчва йгIащаквдыргылхыз агвчIагIвчпара мгIвайсра «ХIара хIадгылтI» йгьи Москва апсуа диаспора ауысхагIвчва Апсны абзазагIвчва ргIахчара йгьи азгIва шIыц абакIра йырзынархата Апсны йызлацхърагIуш ахча шазыркIкIуа ахабар дыргатI. УахьчIвала ахчата йазыркIкIхьатI сом мильуан 55 раъара.
Апсны апны акоронавирус ашIашIкIгIара згIва COVID-19 атшауацIыхра абакIра йацхърагIарныс зтахъу зымгIвагьи амаль рымапI ахча аларцIарныс Апсны Республика апынгьи Россия Федерация апынгьи Москва апсуа диаспора абанк реквизитквала йа«ХIара хIадгылтI» мгIвайсраареквизитквала йгьи Трыкв Республика ахьыла Адуней апсуа-абаза конгресс ареквизитквала, йа а-Конгресс асайт апны онлайн амальла ахча аларцIарныс. Ахчата йгIаталуа зымгIва Апсны абзазагIвчва рынцIри рызгIвадари ргIахчара йазалхта акоронавирус ашIашIкIгIара згIва COVID-19 абакIра йазынадырхуштI.


ЧIвачIва Эдуард Абашта ахчагIвы йшвапха ауралагьи йыла йыцIан – адуней дгIаквлищтара. Йаба Къвмаль ХIамид йпа Абашта айсра Ду далан, ауи а-ЧIахIра орден, а-Баракъ Къапщ орденква йгьи амедаль «АхъацIара ахъазла» дрынкъвгагIвыпI. Афронт апны йгIацIцIуаз газеткI апны йунашва араса йанын: «АбакIра апны заджвы йхъазызтынгьи дайсгIвыпI». Ауи ангIанша асквш 1945 агIан акIвпI – артиллерист ЧIвачIва Къвмаль атоп йхъазы дангIадзхъахагьи дгьгIатымхъатI, афашистква дырпшIагылата йыквичIвакьуан.
Ауаса Эдуард къвырльыкъвхара ъачIвагIа згIалихыз йашвхIаусыгIва хъаду йаба айсра дпшцIата дъайсыз гьакIвым. Йгвы йтамкIва шгIаншатI ари ауыс: йцбахауа акласс йгIашIарышвта Эдуард дъацIаз Эркен-ШахIар апхьарта апны арра комиссариат анхагIвы дгIайын апхьара йгIалгуз ачкIвынчва арра къвырльыкъвхара апхьартаква йрыцIалныс йаквгIазшIиттI. Ар къвырльыкъвхара ъачIвагIаква гIацIырганыс пщгIвы йырмурадхатI. Ауат дрылан ЧIвачIва Эдуардгьи. Амандат комиссия йгIалырхыз ауи йхъазын – йкурсантханыс зтахъыз ачкIвынчва ршвъаква йанрылапшуаз акомиссия дара радгылща рымата йалыхуан.
УадыргIвана ауи Ставрополь йтагылу связла арра-къвырльыкъвхара йхIаракIу апхьарта апны архъвыхраква дахIврала дыркIылстI, хвысквша дапхьатI. Йапхъахуз асквши бжакIи Эдуард адырра бзидздзаква гIайырбун.
– АпхьагIвчва шабгугьи абазата йрылаз сара йсхъазын, – арса дрылачважвитI йхIаракIу апхьарта апны йдахIвраква ЧIвачIва Эдуард. – Ауи йгIалцIла лкIгIара змаз джьауапкIра ду сыласхIвун.
УадыргIвана архъвыхраква рагIан ауи арыпхьагIвкI закIыла йгвы гIайабгъан «хпа» йзйыргылтI. Апхьара апны йдахIвра «къапщква» ауыла йалгазтIхIва акурсант дамайчуа ар къвырльыкъвхагIв-связист ъачIвагIа гIацIигатI.
Афицар шIа къвырльыкъвхара Байконур дырщтитI. Акъраль абзазагIвчва ащардагIв рыхъазла араса йзпхьуз космодромын. Ауаса ауыс рыцIа цIолата йыздыруаз ауагIа рыхъазла ауи акъраль ауацIала йхъаду ядро абджьар полигонын. Аконструкторква рыуа дзачIвызлакIгьи гвып кIьыда йымата араъа йшIыцдзу абджьар квпшыраква йрыдынхалуан. Связистта аполигон йгIарщтийыз ЧIвачIва Эдуард гIамта айшысла ракетчик ъачIвагIа тшахайыргIвазара атахъхатI – апхьара йырщтийыз датша заджвы йтара дтагылата къвырльыкъв йхауа далагатI.
«Дгенералханыс зтахъым асолдат дгьауам», – рхIвитI ауагIа. Эдуардгьи мурад щарда йгвалан. Зны ауи генерал хъылпакI йхъайцIан йшйынгIалуа йырхъвыхуа агIвыга дтапшытI. Афицар шIа гвы гьайымттI агенерал апшвыма йкабинет дгIаджвылцIхта дшгIайыдзхъагылыз. «Ужвыгьи ушIаркIвапI, лейтенант», – хIва длакъырдын агенерал йхъылпа найахвхтI.
ЧIвачIва Эдуард йылахь йгьанымызтI дгенералханыс. Йгьи дгьымкапитанхатI. Арра апны йкъвырльыкъвхара хысквша ракIвпI йагIамтахаз. УадыргIвана Эдуард Къвмаль йпа пхастата йпхьадзауа агIаншара данйатI. «Апхаста хIунагIва апны йгIаншата гьакIвым йшаъу», – лхIвитI Эдуард йхъапщыла Рима сара тшсмыргIващаныс ахъазла.
Йчвгьаз агIагIвжвара амщтахь аврачква Эдуард йъапкътлапкъква зымгIва гIазыркIкIыхта йадыркIылхума ухIвауата йыдгIапсалтI. Ауаса йзгIвадара абгата йгьырзгIащаквмыргылхтI. Афицар йнапIыкI шIамкIва, йылаква йрымбахуа, йлымхIаква йрымгIахуа дгIанхатI. ЗымгIва йрайчвахугьи закIгьи гьйымдырхуазтI. АзгIва дайгIайта ймагIну гIайгвалашвахра апхъала ауи мызпхьадзара дабакIытI. УадыргIвана йащтагIайыз асквшквагьи йзгIвадара агIащаквыргылхра ауысла йхьантан. Ага йуысква баргвыта йакIвшазтынгьи, Эдуард йбзазара шIыц-шIыц ахъа джвыквицIахтI. АзгIваква азджьакI шгIайанкъвакъвуазгьи дынхауа далагатI, унагIвара далалтI. ЗынзаманкI бзи йбуз агIврагьи гIащтIиххтI. Эдуард данчкIвын шIаз уыси гIахIвахри йгIвуан. Мадзара щарда зпщылаз йапхьари йкъвырльыкъвхари рагIан ауатква кIайрышвхтI. Ахвра хьанта амщтахь тшангIабитх Эдуард Брайль йазбука ййырдырын акнигаква щардата дрыпхьауа далагатI. Дызпхьуз акнигаква хъвыцра щарда йызгIадрыцIсуан. Азимов Айзек ашумерква дъагIарыквчважвауа акнига ангIайнапIыцIашва ари апхъанчIви уагIахъа абазаква закIыла йшырпщылу гвы айттI: ашумер хьызква йгIарныцIуа абазала йатакI йауан. Ашвуа гIвыра йырхъвыхуата ауи абаза-апсуа бызшва йшазцауа гIахъызтIыз академик Турчанинов Г.Ф йунашва здыруаз ЧIвачIва Эдуард йара йхъвыцраквагьи йгIвытI. Ауи йхъвыцраква агIвыра ду «Абаза уагIахъа ртурых айшыста» апны йгIайырбитI, «Абазаква» – хIва зхьу акнига гIацIищтитI. Акнига йалалтI абаза, урышв бызшваквала йгIвыта апхъала йымаз абзагIвраква, агIахIвахраква, ауысаква. (ЙыршIыйара апны йгIвыджьхауа авторта далитI йхъапщыла Римма, ауи ашвъабгъьы йанылцIахитI шIала йхIвауа атекстква.)
Йджьащахъву ари акIвпI: Эдуард йхвбахауа аклассдза абазаква дрылата АбазахIабльа дтабзазатI. УадыргIвана ртгIачва Эркен-ШахIар йталхын йынцIра шабгу аурышвква дрылабзазауа дгIамгIвайстI. УадыргIванагьи йцри бызшва гьихъмаштылтI, бзидздзата йдыритI.
– Апхьара санджвыквылгьи къвырльыкъвхара анджвыквсцIагьи схъазы сангIанхара щардала схъа абаза бызшвала сачважвахуан, – йхIвитI Эдуард.
АзгIва хьанта дапшIагылата данабакIуаз Эдуард швабыж йгIайыхъватI йцри уагIа йрызйыму абзибара, абзазара азгIашыкъра, йынкъвигауа ахъацIара ду. Ужвы ауи адуней ахъгIара абгата йылайхIвитI, йбзазара йцриква рбзибара дула йкIвыршапI йгьи йырчвыпI.
ЧкIала Георгий,
«Абаза Къраль» сайт йазалхпI


Адуней апсуа-абаза конгресс а-Дискуссия клуб апны анхара йапхъахауа атлахан йалгатI – аэкология ауысла аэкспертква рынйараква, ауат йрылаз ауысхагIвчва апроектква йрыквчважвауа йалагатI.
Июнь а 18 атшын АААК а-Дискуссия клуб «Аэкологии апсабари рхчара» темала аэкспертква рынйара ашIадрысхтI. Ауи йалакваз аршахIатгаква рырттI, ауи амщтахь анхара атлахан шIыц джвыквылтI – апроектква рыквчважвара.
А-Дискуссия клуб аунашвачпагIв Турава Ирина йшылхIвазла, рыцIа паса йдрыбагъьаз апланквала йгIауахвырквын абари «йхъадаз, джьауапкIра ду зпщылаз атлахан» акарантин азаман йаквшватI.
«Ауи ахIатырла йлыхIхыз апланква хIпсаххра, апроект аквчважвари архъйари атхIрыпара атахъхатI. Абгата йгIахIахвырквын аклуб анхара апны йапхъахахауа анархара (аэкология нархара – аредакция ррытаразга) шакIвшаз сазыразпI, араъа йхIызгIайтI аэксперт гIальаматква: здырра цIолаква хIыцагIвызшаз Джикирба Мрамза, Воуба Илона, Читанава Савелий, Дбар Роман, Клюкин Михаил, Кириа Михаил», - лхIватI Турава.
Ауи йшгIацылцIахызла, а-Клуб апланква рпны йгIарбан ужвыгьи экспертквакI гIадрайгварныс. Ауаса COVID-19 йапщылата йгIаншаз аъаща апны а-Клуб йалакву апроект адынхалра рыцIа магIны амата йырпхьадзатI. ЙхIвара атахъыпI чкIвынргIа нархарата йыздынхалуаш шгIалыркIгIахьу.
«ХIара йатаркIвах хIаквшахIатхатI аэкология уахьчIвала рыцIа магIны зму анархараква йшрыуазакIу: агIвычIвгIвара йырбатI агIвычIвгIвыс йбзазара уысква рыщта апсабара йшгIаларыжьуа. ХIунагIваква рпны хIъадзачIваз афлори афауни гIабзагылхуа йалагатI. Ауи йатаркIвах йызквшахIатхауа ари акIвпI: йлыхIхуа апроект хъвыцща цIолата йыззынарху аэкология арыпхьара агIвычIвгIвыси апсабари разазаъаща йахъвхъадапI», - йгIалылкIгIатI Турава Ирина.
ЙатахIхIвахпI, аклуб йалакву йапхъахауата йанашIашва агIан йджвыквырцIауа анхара апны йзайгвыгъауа ауысква знырцIаз ашвъабыгъьква азыркIкIын йазалху таракI йтарцIатI. Июнь мыз агIан йанашIашва ауи атара гIахъыртIыхтI. Ауат рыуа щардагIвы йшырхIвазла, ргвыгъараква цIабыргхатI: аэколог бергьыльква йрынйатI, рдунейпшыщала йаквшвауата дара-дара абадырын йанбжьагIвчвахатI.
Ауи апшта, йапхъахауата йананйа ачкIвын Делба Сандро йшихIвазла, аклуб дзалалыз «Апсны аэкология уысква йхатI рылайцIарныс» ахъазла акIвпI. Ужвы ауи кьангьаш гьйылам мурадта йпахь йыргылыз дазцауата йапхъахауа ачIвырхъа шичпаз, йшпакIву ухIварыквын аэкспертква рынйараква дырра шIыц щарда гIайыларцIатI, апхъахьыла «апроектква рыдынхалра йпырапI».
«Сара а-Дискуссия клуб анхара бзидздзата йакIвшата йспхьадзитI. Аклуб апны зымгIвагьи руыс рдыритI, темата йгIащтIырхуа рылархIвитI, рахIа йхъадугьи, дзачIвызлакIгьи йажва хвы азырбауата йаздзыргIвитI. ЗымгIва рацкIыс йсгвапхаз анйарипхьадза дзачIвызлакIгьи йхъвыцща цIайымкIуата йъайхIвуз акIвпI. А-Дискуссия клуб сабап ду гIалсхтI, шIыцра щарда сыласкIтI. Апластик аэкология йшазарархауа аныздыр мачI-мачIымцара «йкIасрышвхтI», - йхIватI Делба йгвгIанаграква хIыцагIвишауата.
Григорян Мари а-Дискуссия клуб анйараква зымгIва дрылан. Мари аэкологии апсабари рхчара джьгарта дазгылапI, ари адунейпшыща акIвпI йалкIгIата ауи АААК а-Дискуссия клуб дазгIазгыз.
«Абари йапшу адискуссия клубква чкIвынргIа рхъвыцща апсахра йазынарху уатыкв бзипI. Аклуб нхауищтара хъатакIла узыгIанымхушта йаквыргъвгъваз айчважвараква экология нархара рымата йакIвхIыршатI, ауат рпны, йшспхьадзауала, йхIылшатI хIхъвыцщала хIызлаквымшвуз ауысква алхIыргарныс. Йарауаса йхIва йауаштI аклуб йалу зымгIвагьиацIыхъва йаразакIы йшацазцаз: аэкология арыпхьарадъа аэкология уысква шузымырхъйуш», - араса йылпхьадзитI апхIвыспачкIвын.
Сичинава Динара а-Дискуссия клуб йалу зымгIва драйцIбапI. Ауи ужвыгьи апхьарта дыцIаркIвапI. Ага дшIазтынгьи щарда цIуата мурадта йылкIхьатI аэкология уысква джьгарта дшрылазлуш. Динара джьгарта лыгIвзачва аквгIазшIылтитI апсабара йазсакъхарныс, аэкология агIахчара ргватра азынадырхарныс.
«Швабыж йсымаджьащахъвата срыздзыргIвуан асасчвагьи хIгвып йрылу ачкIвынчвагьи, хIгвагIанагракви хIхъвыцщи абахIхIвуан. Швабыж йсгвапхатI аклуб апны йщаквгылыз азазаъащаква, агвапара, анбжьагIвыгIара. А-Дискуссия клуб абзирала гIвычIвгIвыс джьащахъва щардагIв срынйатI, дырра джьащахъва щарда сыласкIтI. Ауи швабыж йсгвапхатI, сакъыль пшгIауата щарда срызнархъвыцтI», - лхIватI апхIвыспачкIвын.
АААК а-Дискуссия клуб асквш 2019 ноябрь мыз агIан йгIахъыртIытI. Ауи анхара йапшым анархараква амата акIвын йшгIархъвыцыз: абаза уагIахъа рыбызшва, ргвбайара-культура тынха ргIахчара, ауагIахъа наука дырраква ауагIа йрылагара, апсабара агIахчара, датшагьи. Аклуб йалу рщардагIв шIапI. Йыздынхалуаш анархара йазхъвыцуата йапшым атемаква рызгIадрахатI. АнапIщтыхра агIарбарала йщаквдыргылтI аэкологии апсабари рхчара ауысква рыквчважварала йалагарныс. Ари анархарала аклуб анхара йалан уагIа 23-гIв.
А-Дискуссия клуб анхара йапхъахауа атлахан ауацIа ауи аджьгарыгIвчва магIны зму уыс бзидздза йрыквчважварныс рылшатI, ауат ауысква йрыуапI адуней климат апсахраква рпны Апсны гылартата йаму. ЧкIвынргIа ари атема Апсны аэкология а-Институт аунашвачпагIв Дбар Романи дари ранйара апны йаквчважватI. Ауи йымщтахь Апсны Республика аэкологии апсабара агIахчари руысла акъральыгIва комитет аунашвачпагIв Читанава Савелий йынйара апны ауат Апсны аэкология ауысква гIащтIырхтI.
Аклуб анхара акIвшауата ауи аджьгарыгIвчва датшагьи йгIадрайгван йрынйатI йбергьльу апсуа экологква Клюкин Михаил йгьи Кириа Михаил. Ари атлахан аурала аклуб йалу ашIаква аэкспертква азцIгIара 100 райхIа рыздыргылтI, магIны зму уыс щарда гIадрыкIаптI. ЧкIвынргIа йрауыз адырра шIыц цIолаква экология нархара зму рпроект хъада йанадынхалуа асхъан йгIарыхъвахуаштI. Ауи а-Дискуссия клуб анхара апны йащтагIайуа атлахан ацIыхъва абзазара йаларыжьуаштI.


Абаза-апсуа этнос ртшауацIыхра знархару а-Дуней адкIылара «Алашара» рцхърагIарала Черкесск йтагылу «Нартиздат» гIвырагIацIщтырта апны Тобыль ИсмагIиль йроман «Азамат» йгIванхауата йгIацIцIтI.
Тобыль ИсмагIиль Абубакьыр йпа (1918–1959) – абаза литература ангIаншуз атлахан йалалкваз дрыуапI. Черкесск педагогика училища дангIалга амщтахь йцри АлбыргIан кыт апхьарта апны арыпхьагIвта дынхун. Ауаъа драма кружок гIанйыршатI. Ауи йалакваз ачкIвынчви ахIвсси ркъарула мыгIвхъгара гIанзыршуз ацIасыжвква лакъырды йырчпун, ареволюция амщтахь йщаквгылыз абзазара ахъгалраква гIадырбун.
Ауат аргылчIвква сценарий рзызыгIвуаз йара Тобыль ИсмагIиль йакIвын. Йара ауи асхъан уыса йыгIвуа далагатI, ауат абаза газет анапаква йгIарыквшвун, апхьагаква йрыларцIун. МачI-мачIымцара ауи алитература ршIыйара дхънахын асквш 1917 агIан йакIвшаз ареволюция апхъали ауи амщтахьи абазаква рбзазара шаъаз йгIаквчважвауа трилогия йгIвырныс ймурадхатI. Ауаса ХIабаз район акоммунист партия комитет ахъвшара дъаунашвачпагIвыз ашвхIаусыгIвала уыс йщардан, ауат дгIархъшвалта бзи йбауа ауыс анизыхъатакIуаз мачIдзан. ЙпхыцIа йанылыз апхаста амщтахь дызлагаз агIвыра йапхъахауа ахъвгьи йзынамырдзауата адуней йхIваджьтI. Ароман йнардзамкIва йгIанхатI.
Ауаса ИсмагIиль Абубакьыр айщчвата йзалыз агIвгIвчва – ХIачвыкъва ЗамахIщари, Цекъва Пасарби, ТхIайцIыхв Бемырза, ЧквтIу Микаэль, Брат Квчыкв – ркъару адыркIылын ароман «Азамат» агIацIщтра йацхърагIатI: анапIлагIвыра азыркIкIытI, бжачпата йалаз йадынхалхтI, агIацIщтра йаздрыхIазыртI. Асквш 1963 ароман гIацIцIтI, ари ажанрла абаза литература апхъапхъадза йалалыз гIвырахатI. Ауаса ауи йгьахъазым ароман амагIны щтIызхуа. Ауаъа йгIарбапI ареволюция апхъала абаза кыт абзазара шаъаз, ауи шпсыпынкъвгуз, цIаста йщаквгылаз, ауат ауагIа йшынкъвыргуз. Ароман абызшва швабыж йджьащахъвапI, ужвы ауагIа рчважвара йалахым ажва, ажвацгIай, ажважв щарда алапI. Акнига апхъапхъадза йгIацIцIищтра йцIыз асквш швбжа руацIа ауи къытхатI, агIаура баргвхатI.
Абари аъаща гIарпхьадзауата «Алашара» адкIылара аэксперт гвып акнига йгIванхауата агIацIщтра йацыркIтI. АгIацIщтра шIыц йанадынхалуаз абаза бызшва ауыжвгIанчIви гIвыща тамам ацIасква гIадрысабаптI.
ЧкIала Георгий,
«Абаза Къраль» сайт йазалхпI


Апсыуа-абаза уагIа адунейла йъабзазауа акъральква рпны Апсны абаракъ Амш ансисквша йдыртлапIитI, ауи йаццауата асасчва абаза уагIа рцIаскви рхабзакви йрыхадыргIвазитI. Агвыргъьарамш сынчIвагьи йакIвшатI Къарча-Черкес республика апны.
Агвыргъьахъв программа угвы йгIатахауата, гIальаматра щардала йырчвыта йадгалан. Ауи апшта, агвыргъьахъв джьармыкIьа апны йакIвшатI атурых баракъква ргIарбарта. Акъала абзазагIвчви асасчви акIьанджь театр рыршIыйара ддырбатI, асуратква ргIарбартала апсыуа-абаза культура йахадыргIвазатI.
Афестиваль йалаквази ауи асасчви атачIв суратгIвгIвчва рынхараква рхвгIарныс рылшатI, ачвахъабага согIаква рнапIыцIашватI, абаза рызкъква ршIашватI. Апсны абаракъ Амши Абаза культура Амши знархараз агвыргъьахъв айззараква йпшдзаз амзакIкIараква раущтрала йхъыргIвахтI.


АААК ахабарргарта портал Апсны апны рахIа йпшдзу ашIыпIаква йрыуазакIу ХIашпсы псыхIва гIазырбауа суратгIвыра айшыскI арыхIазыртI.
ХIашпсы дзыгIв йгIанагуа ахIаш йаджвджваз, ауагIа рыла тшачвыкъазчIвахыз, километркI аъара зуру ХIашпсы быхъвпсыхIва Апсны апны, Гагра район йаланакIуа ХIашпсы кыт аргванква йаъапI.
Гагра район йаланакIуа Цандрыпщ кыт цба-быжьба километрла йачвыхъарата гIвщхъадзыгIвкI – Жвуапси Цандрыпщи – алачIвитI, ауат рыщтра утагылата хъахьыла уцарыквынгьи абыхъвква йырбжьу йауырачвам апсыхIваква урынйитI. Ауат ъалачIвауа апны ХIашпсы дзыгIв агIвадахьыла ахъа джвыквнацIитI. Ауи ащтра йапхъахауа акилометр ХIашпсы быхъвпсыхIва йакIитI. УацIыхъван адзыгIв рыцIа йыгъвгъвару аштала йымгIвайситI, ацхIакIьантIа йаныцIсра зыцIгIва хIакъвару анахьанат адзыгIвква йрапшхитI.
Ари йджьащахъву ашIыпIа йшгIаншаз йаъаркIвапIта – апшдзара уыла азхIвапситI. Ауи "паштахI быхъвпсыхIва"-хIвагьи йапхьитI. Ауи йахъадзгылу абыхъвбльынква рхIагIара метр 100 йайхIапI, аган хметркI йъанамдзауа аъапI, ауи йгIалцIла апсыхIва мара дукI йгьабумта абльынква ашвараххIвра йхънагIватI.
ХIашпсы псыхIва Апсны апны рыцIа майрата узызцауа абыхъвпсыхIва мачI йрыуапI. Араъа атуристквагьи йара ашIыпIа абзазагIвчвагьи гIамдарныс бзи йырбитI. Ауаъа агIамдара дукI йамщцас агIвычIвгIвысгьи дызбжьалуаштI. ХIашпсы быхъвпсыхIва ауагIа рыцIа йангIайлауа апхынла акIвпI, йауа ухIварыквын ауи адзы швабыж йхьшвашвапIта агъныла дзы злымсуа йазалху чгIвыча уышвамкIва угьызтысуашым.


АгIвычIвгIвысдуква
Апсны апны ауагIа зымгIва бзи йырбауа агIвгIвы Гогуа Алексей дангIадрийыз амш йадахIвуата АААК ахабарргарта портал ауи йыхъазла бзагIвра арыхIазыртI.
Асквш 1950 года февраль а 23 Согъвым апны дйытI Ачба Зураб – Апсны апны йбергьльу ажвлара йгьи аполитика уыснкъвгагIв, аюрист, ахабзахчагIв. УахьчIва ауи сквшы 70 йхъыцIуашын.
Асквш 1918 январь а 29 йапхъахуз апсуа ргылчIв гIадырбатI, ауыла апсуа театр азъазара ахъа джвыквылтI. Апсуа драматургия дагIаджвыквцIагIвта далтI уахьчIва Апсны адрамтеатр зыхьыз йынкъвнагауа Чанба Самсон.
Къарча-Черкес апны йбергьльу ажвлара-политика уыснкъвгагIв Быджь Исмель йюбилей йадахIвуата АААК ахабарргарта портал ауи агIвычIвгIвыс джьащахъва йбзазара мгIва, йтгIачва, абзазара апны хвы ззибауи йчпарныс бзи йбауи йгIарыквчважвитI.
АрахврхIагIв, амлыкврхIагIв гвымчIва ХIапIатI ЧухIайыб йыцынхазгьи йунашва йацIата йынхузгьи хвду азырбун ауи ауагIа рпны йахъазымкIва арахвнадзара рпны йынкъвигуз айгвыгIвра ду.Ауи йгIатгара хъадаква йрыуазакIыта йгIалыркIгIитI йхIаракIу артшхъвага – Сталин йсогIат – ззгIайквнадыргаз ауыс – зласа пшку ауасатлапкъ шIыц ъагIанйыршаз ахъазла.
Эсенч Тевфик йхъазын убых бызшва здыруата адуней йыквхыз. Ауи дгIадрийищтара йцIуа асквш 115 йадахIвуата АААК ахабарргарта портал Трыквшта аубых кыт Хаджи-Осман йтагылу ЭсенчргIа рунагIва апны йсасытI.
Апсны апны ансисквша йадыргаллауа асогIа «Асквш йагъьу асуратчпагIв» акIвшатI.
Анаука жвлара акIавкIаздырыгIв, абызшвадырыгIв Марр Николай йынхараквагьи йаргьи йшырзыъу гьапшым, ауаса ауи апсуадырра апны зыщта пшдза гIанызжьыз дшапхьахьа дуу хIакъпI. Декабрь а 25 Марр Николай ййымта мшыпI.
Асквш 2019 агIан любилей лыртлапIитI Апсны ауагIа рартист, «апсуа гIахIвра апаштахI пхIвыс» Герзмава Майя.
Зщала йапсыуу афилософ, апублицист Йаган Мурат асквш 1915 декабрь а 16 агIан дйытI. УахьчIва ауи сквшы 104 йхъыцIуашын.